«Israeldarren errepresioa bereziki zitala da gurekin, erresistentzia ez-bortitzaren alde egin dugulako. Zigor eredugarria ezarri nahi digute» | atzerria | GAUR8\nAhed Tamimi 16 urteko palestinarra kartzelan dago duela sei hilabetetik. Soldadu israeldar bati zaplazteko bat eman eta une hori jasotzen duen bideoa sare sozialetan zabaltzea izan da bere delitua. Haren izeba Euskal Herrian izan da; Tamimi familiaren, Nabi Saleh Zisjordaniako herriaren eta palestinarren erresistentzia ez-bortitzaren berri lehen eskutik emateko.\n«Israeldarren errepresioa bereziki zitala da gurekin, erresistentzia ez-bortitzaren alde egin dugulako. Zigor eredugarria ezarri nahi digute»\nKoldo SAGASTI eta Beatriz UMBON Eguneratua:\nPasa den abenduaren 19an Israelgo Armadak Ahed Tamimi 16 urteko neskatila palestinarra atxilotu zuen Nabi Saleh herrian, Zisjordanian, bere etxe atarian grabatutako bideo bat sare sozialetan lau haizetara zabaldu ostean. Bideoan, nerabeak, esku hutsik, zaplazteko bat ematen dio okupazio armadako soldadu bati. Ordurako gaztetxoa ezaguna zen ekintzaile zirkuluetan, armada okupatzaileko uniformedunei aurre egiten zieteneko bideo ugari zabaltzeagatik. Neskatilari hamabi kargu leporatu zizkion auzitegi militar batek soldadua lotsagarri utzi zuen belarrondokoagatik. Harrezkero, sei hilabete eman ditu preso, bakartuta. Halaber, zenbait gobernuz kanpoko erakundek Tamimi familiako neskato gazteak itaunketetan pairatutako jazarpen sexuala eta mehatxuak salatu dituzte. Berea ume palestinar baten aurkako beste jazarpen istorio bat izan zitekeen. Baina Ahed Tamimi Palestinako erresistentziaren ikur bilakatu da eta bere aferak agerian utzi du palestinarrek, zehazki adin txikikoek, okupazio erregimenaren esku pairatzen duten jazarpena.\nManal Tamimi, Aheden izeba, ekintzaile ezaguna da Palestinan. Zisjordaniako Herri Erresistentzia Ez-Bortitzerako Batzordeko kidea da, eta preso politiko ohia. Azken aldiz 2017ko abenduan atxilotu zuten, Ofer espetxearen atarian, ilobaren askapena aldarrikatzeko protesta batean. Egunotan Euskal Herrian izan da, Sodepaz eta Internazionalistak Elkarlanean erakundeek gonbidatuta.\nAzken urteotan zure herriak, Nabi Saleh, sona handia lortu du okupazioaren aurkako erresistentzia irmoa aurrera eramateagatik. Zergatik?\nGu 1967tik, hau da, Zisjordaniako okupazioa hasi zenetik, ari gara erresistentzian. Baina erresistentzia 1976an hasi zen biziagotzen, orduan kolonia bat eraikitzen hasi zirelako herriko eremuetan. Harrezkero lurraren okupazioaren aurkako borrokan ari gara. Izan ere, israeldarrek hamaika trikimailu baliatzen dituzte gure lurrak desjabetzeko: eurenak direla esaten dute, kolonoen kokalekuak hornitzeko errepide sarea zabaltzen dute, baliabide naturaletan aberatsenak diren lurrak bereganatzen dituzte edota itxitako eremu militarrak ezartzen dituzte. 2009an erresistentzia ez-bortitzari ekin genion eta gisa horretako herri mugimendua jarri genuen abian Palestina osoan. Geroztik estrategia ez-bortitzen bitartez ari gara okupazioari aurre egiten. Bide baketsuak erabiliz ari gara lurren desjabetzearen kontrako borrokan, zehazkiago gure eremuen lapurretaren aurka. Mugimenduaren muina herriko 650 biztanleak gara, denak familia berekoak. 2009an borrokan hasi ginenetik, gutako 500 auzipetu gaituzte, 220 kartzelan izan gara, horietako 47 umeak; pentsa, 15 urtetik beherako hemezortzi senide kartzelatu dituzte. Espetxeratu gazteena Suhaib izan da, hilabete eskas bat da aske utzi zutela; 11 urte zituela hiru hilabetez izan zen kartzelan. Herriko hamazazpi emakume daude gaur egun preso. Okerrena da erresistentzia ibilbide honetan herriko lau pertsona galdu ditugula.\nArgi dago israeldarren errepresioa gurekin bereziki zitala eta bortitza dela, erresistentzia ez-bortitzaren aldeko hautua egin dugulako. Zigor eredugarria ezarri nahi digute, geure eskubideak defendatzeagatik euren etsai bilakatu gara, eta euren ustez zigor gogorra merezi dugu. Nabi Saleh herriaren aurkako errepresioaren bidez, erresistentzia ez-bortitzarekin bat egiteko tentatuta egon zitekeen edozein herri kikildu nahi dute.\nErresistentzia zuzen ez-bortitzeko estrategiak hamarkada luzeko ibilbidea dauka Palestinako hainbat herritan.\nGuk 2009an ekin genion borroka honi. Erresistentzia ez-bortitza, baina, 2006an hasi zen; Bigarren Intifadaren testuinguruan; banaketa harresia eraikitzen hasi zirenean. Budrus izeneko herri batean hasi zen, eta handik Bil´in, Nil´in, Nabi Saleh, Kafr Qaddum eta beste hainbat tokitara zabaldu zen. Erresistentzia ez-bortitzaren alde egin genuen Mendebaldeko herriei mezu bat helarazteko: kontua ez da zer ari ote garen egiten okupazioaren kontra, kontua da palestinarrok gure lurretan geratzea eta gure eskubideen alde borrokatzea erabaki dugula. Herri Erresistentziarako Batzordean elkarlanean antolatzen ditugu ekintzak. Talde bakoitzak bere komunitateko arazo konkretuei heltzen die, baina esperientziak partekatzen ditugu.\nAdibidez, Bil´in herrian banaketa harresiaren kontra ari dira borrokan; Nabi Saleh herrian, berriz, lurren desjabetzearen kontra ari gara; Kafr Quaddum herrian 2000. urtetik ari dira borrokan bertako sarbide guztiak itxi dizkietelako... Beraz, ez ditugu elkarren ereduak kopiatzen, baina borroka esperientziak partekatu egiten ditugu: nola erantzuten dieten israeldarrek protestaldiei, nolako metodoak erabiltzen dituzten itaunketetan, zer gas negar eragile mota berri erabiltzen ari diren, tokian toki zer arma mota berri erabiltzen ari diren, nola gutxitu gure kontra erabiltzen dituzten arma berrien eragina...\nHistoriari erreparatzen badiogu, erresistentzia ez-bortitzak 11 urte inguruko ibilbidea baino ez dauka, baina nik badakit zerbait lortuko dugula. Izan ere, zenbait herritan, Budrus kasu, lortu dute eremuaren zati bat berreskuratzea. Bil´in herrian, esaterako, lortu dute banaketa harresiaren ibilbidea metro batzuk atzeratzea, aurreikusita zegoen tokiraino. Lorpen txikiak izan dira, baina oraindik ez dugu erdietsi garaipentzat har dezakegun aldaketarik. Garaipenik handiena izan da Palestina munduko arretaren jomugan jartzea, palestinarrak askatasunaren aldeko borrokarekin lot gaitzaten eta ez terrorismoarekin. Gero eta atzerriko talde gehiago etortzen dira Palestinara geure burua defendatzeko eskubidea babestera. Aldaketa sumatzen hasi gara mendebaldarren mentalitatean: gero eta urrats gehiago ematen ari dira Palestinako askapenaren alde eta gero eta ahots gehiago daude Israelgo okupazioaren kontra.\nNabi Saleh herriko erresistentzia nabarmendu da, gure kanpoko begiraleen ikuspuntutik behintzat, emakumeek jarrera aktibo eta protagonista daukatelako borrokan.\nErresistentzia hasi zenetik Palestinako emakumeek oso paper garrantzitsua jokatu dute eta erresistentzia mugimenduan buruzagi izan diren emakume askoren adibideak daude. Lehenengo Intifadan, kasu, oso nabarmena izan zen emakumeek jokatutako papera. Orduan, Intifadaren agintaritza bateratuaren kideetako bat emakumea izan zen. Nabi Saleh herrian, komunitate txikia garenez, denok gara familia berekoak, dena partekatzen dugu. Erresistentzia ez-bortitzari ekitean ez zen inongo eztabaidarik izan emakumeek parte hartu behar ote zuten ala ez. Eztabaidak gure protestaldien estrategiei buruzkoak ziren. Herrian ekimenak antolatzen dituen zazpi laguneko batzordea dago, eta horietatik hiru emakumeak dira. Gauzak horrela, protestaldi ez-bortitzetan parte hartzeak euren buruarenganako konfiantza ematen die Nabi Saleh herriko emakumeei, eta oro har, indartu egiten du emakumeen mugimendua Palestinan.\nGaur egun, Zisjordania osoan ikus dezakegu emakumeen erresistentzia mugimendua; eta Jerusalemen; eta 1948an okupatutako eremuetan; eta Bethlehemen, Jeninen, Nablusen... Nonahi. Gure borrokarekin bat egitearekin batera haiek ere Nabi Saleh herriko emakumeok hartu genuen bidea hartu dute. Noski, horrek eragin du israeldarrek zigor kolektiboa ezartzea herriari, bereziki emakume eta haurrei, erakusteko mugimenduan parte hartzen duen edozeinek larrutik ordainduko duela. Herriko hamazazpi emakume izan dira kartzelan; 60 edo 70 alditan eraso diete emakumeen protestaldiei, horietako hamarretan munizio asko erabilita, emakumeetako bat elbarri utzi dute... Amak izanagatik, sinisten dugu borrokatu ezean ezin izango diegula irakatsi belaunaldi berriei erresistentziaren espiritua. Ni beldur banaiz, beldurra baino ez diet irakatsiko seme-alabei, eta ahuldadea erakutsiko diot familiari. Beraz, erresistentziaren indarra eta boterea emakumeengan dago. Borroka emakumeen menpe dago, horrexegatik zuzentzen du okupazioak bere jazarpena emakumeen kontra.\nNabi Saleh herriko biztanleak, eta bereziki Tamimi familia, ezagunak dira munduan euren erresistentzia ekintzen bideoak eta irudiak sare sozialetan zabaltzeagatik.\nHerrian erresistentzia ez-bortitzari ekin genionetik, argi genuen munduak Israeli ematen dion babesa hedabide eta prentsa agentzia erraldoien propagandaren emaitza dela. Nazioarteko agentzia nagusiek, Fox News, CNN edo BBC telebista kateek... israeldarrak biktima moduan erakusten dituzte, eta palestinarrak terrorista gisa. Badakite zer gertatzen ari den Palestinan, baina interes bat daukate irudi hori emateko. Beraz, guk sare sozialetara jo dugu, modu erraza baita gure mezua zabaltzeko.\nBigarrenik, komunikabide alternatiboek ez dute mugarik, ezta informazioa zabaltzeko eragozpenik ere, inork ezin du ekidin. Eta hirugarrenik, sare sozialak belaunaldi berriek erabiltzen dituzte nagusiki, eta horiek badute pertsona izatea zer den jakiteko beharra, ikasten dituzte giza eskubideen urraketak identifikatzen, identifikatzen dituzte garbiketa etnikoa eta Israelgo okupazioak Palestinan ezartzen duen arrazismo erregimena. Horregatik, gure komunikabide agentzia propioa sortu dugu, Tamimi Press izenekoa; Nabi Saleh Solidarity izeneko bloga ere sortu dugu; eta Twitterren, Youtuben eta Facebooken ere bagaude; eta sare sozial guztietan. Halaber, nazioarteko ekintzaileei dei egiten hasi gara, Nabi Saleh herrira etor daitezela eta bertatik bertara ikus dezatela errealitatea.\nOkupazioaren zerbitzuek leporatzen digute propaganda egitea, errealitatea manipulatu egiten dugula, dokumentu horiek guztiak gezurra direla. Baina guk ez dugu gezurrik esan beharrik, aurrean daukaguna grabatu eta argitaratu besterik ez dugu egiten. Egiaren boterea daukagu, ez dugu gezurrik esan edo manipulatu beharrik.\nAzkenik, 2009etik aurrera eramaten ari garen borrokaren emaitza dira orain okupazio indarren partetik pairatzen ari garen erasoak, batez ere Ahed atxilotu zutenetik. Ikusi dugu nazioarte mailan protestaldi globalak izan direla Nabi Saleh herriarekin eta Tamimi familiarekin elkartasunean. Hamaika kanpaina antolatu dituzte: Free the Tamimi Women, Free the Tamimis... Kanpaina horiek gizarte zibileko ekintzaileek antolatu dituzte, baina baita legebiltzarkideek eta giza eskubideen aldeko erakundeek ere.\nBadira sei hilabete Israelgo Armadak zure iloba, Ahed Tamimi, atxilotu zuela soldadu bati zaplazteko bat eman zioneko bideoa zabaltzeagatik. Orduan 16 urte zituen. Gerora haren ama ere atxilotu zuten... Zein da egoera egun?\nAhed 2017ko abenduan atxilotu zuten eta zortzi hilabeteko kartzela zigorra ezarri zioten. Harekin izan naiz kartzelan, baita bere amarekin ere, eta ondo daude; ezin izan dute beren borondatea hautsi. Ahed eskolako azken urtean dago, eta oraintxe egin beharko zituzkeen bere azterketak eta ikaskideekin batera graduatu. Bera neska kementsua da, baina, noski, espetxean izateko esperientzia delikatua da harentzat, izan ere, oraindik ume bat baino ez da. Eskarmentuak bizitza osorako eragingo dio. Esperientzia negatiboa izango da positiboa baino; hala ere, esan beharra dago orain askoz adoretsuago dagoela, konbentzituago bere borrokaz, zentratuago Palestina berreskuratzeko deman.\nAhed Tamimiren aferak aurrekaririk gabeko oihartzuna izan du nazioarte mailan eta arreta mediatikoa Palestinako umeen egoeran jarri du.\nErresistentziako emakumeak eta umeak etengabe zigortu egiten dituzte. Batzuei 15 edo 16 urteko zigor luzeak ezarri dizkiete, 14 edo 16 urte besterik ez zituztela. Israeldarrek badakite helduek okupazioaren aurka borrokatzeko hautua hartzen dutenean ondorioen jabe direla eta prest daudela horiei aurre egiteko; baina umeak zigortuz familia osoari eraso egiten badiote, Tamimi familiari bereziki, herri oso baten erresistentzia indargabetu dezakete. Dena dela, kontrako efektua lortzen ari dira, izan ere, Israelgo Administrazioaren jazarpenak erresistentziari eusteko indarrak biderkatu baino ez dizkigu egiten.\nGaur egun Tamimi familiako hogei kide daude kartzelan. Gehienak anaia-arrebak dira, eta zenbaitek seme-alabak ere kartzelan dituzte; Ahed eta haren ama, kasu. Baina horrek indartsuago egiten gaitu, familia bezala eta herri bezala. Norbait espetxeratzen badute, beste hiruk helduko diote hark hasitako bideari.\nEgia da, halaber, beste leku batzuetan umeak espetxeratzen dituztenean edo zigortzen dituztenean, horrek erresistentzia indargabetzen duela. Baina uste dut emakume eta haurrak zigortzen jarraitzen badute, horrek mugimendu masiboa eragingo duela Palestina osoan. Azkenean, bortizkeria hori eta umeen eskubideen urraketak amaitu beharko dira, mundu mailako babesa izango da Palestinako borrokarekiko, inork ezin baitu onartu ume bati hiru urteko kartzela zigorra ezartzerik soldadu bati harri bat jaurtitzeagatik. Espero dugu Aheden aferak balio izango duela Palestinako umeen egoera nazioarteko iritzi publikoaren arretaren jomugan jartzeko eta haurren eskubideen urraketak geldi daitezen.\nZure ustez, zergatik izan du horrenbesteko oihartzuna Ahed Tamimiren kasuak?\nAhed Palestinako neskatila arrunta da. Bizitza osoa okupazioaren menpe bizi izan da, senideak galdu izan ditu. Nabi Saleh herrian hasieratik genekien haurrak ere jomugan izango zirela; horregatik hasi ginen haurrei ere gure erresistentziaren esanahia irakasten, zergatik ari garen borrokan, zer esan nahi duen nork bere eskubideak defendatzea. Eskolak eta tailerrak antolatzen hasi ginen itaunketetan nola jokatu irakasteko, espetxeratuz gero nola jokatu irakasteko, umeak ere euren egoeraz jabetu daitezen, eta, atxilotzen badituzte, euren eskubideak ezagut ditzaten. Zerbaiten inguruko informaziorik ez izateak ahulago egiten zaitu, baina prozedura osoa eta zure eskubideak ezagutzeak indartsuagoa bilakatzen zaitu. Hori argi ikusi dugu Aheden itaunketaren bideoan. Bera oso lasai zegoen, isilik galdeketa osoan; adierazpenik ez egiteko eskubidea baliatu zuen. Ezin izan zuten kikildu, areago, argi geratu zen itauntzaileek beldur handiagoa ziotela hari, neskatila bat baino ez bada ere.\nHalaber, lan nekeza egin dugu Ahedena mundu mailako afera mediatikoa izan zedin, eta horrela arreta mediatikoaren erdigunean okupazio erregimenak egiten dituen umeen eskubideen urraketak jartzeko. Hasiera-hasieratik argitaratu izan ditugu herrian gertatzen zenaren inguruko bideoak eta albisteak, eta orain kanpoko jendeak ezagutu egiten du Tamimi familia.\nBestalde, latza da honetaz hitz egitea, gogorra da guretzat, baina egia gordina da: mendebaldarrek Ahedek soldaduari zaplaztekoa eman ziola ikusi zutenean, europar tipikoa irudikatzen zuen neskatila bat ikusi zuten. Izan ere, bera ilehoria da, eta ez darama buruzapirik; errazago sentitu zuten harekiko enpatia. Hamaika mezu eta posta elektroniko jaso nituen, gisa honetakoak: «Nire alaba, biloba edota arreba izan balitz bezala sentitu nuen».\nOndo dago Aheden auziarekin kontzientzia piztea, baina, hala gertatu bada, izan da, neurri handi batean, berak europar itxura duelako. Eta hori ez da, inolaz ere, ume palestinar guztien itxura. Aitortu behar dut hori ez zitzaigula gustatu, baina inportanteena Aheden afera ezagutaraztea zen, eta haren bitartez, emakume eta haur palestinarrek kartzelan pairatzen duten egoera erakustea.\nAhed Tamimi erresistentziaren ikur bilakatu izanak zer ondorio izan du palestinarren borrokarentzat? Eta Tamimi familiarentzat?\nArgi dago bizitza honetan denak prezio bat daukala. Guk elkartasun eta babes maila handia lortu dugu nazioarte mailan, erresistentziari eusteko gure borondate irmoagatik, okupazio indarren etengabeko erasoei adorez egin diegulako aurre. Baina ordaina ere altua izan da: herriko lau gizon galdu ditugu... eta, bestalde, erantzun gogor eta bortitza ere pairatu dugu. Gero eta ugariagoak dira, kolonoen partetik, Nabi Saleh desagerrarazteko deiak, herria suntsitu eta alde egitera behartu nahi gaituzte. Exodo isila eragin nahi dute. Baina nazioarte mailan daukagun babesak indartu egiten gaitu, bakarrik ez gaudelako itxaropena ematen digu. Ezerk ezin izango du gure erresistentzia gelditu.\nIsraelgo egitasmoen artean Nabi Saleh desagerraraztea dagoela uste al duzu? Edo akaso palestinar guztiak ezabatzea Palestinako eremutik?\nBai, kolonoen aldarrikapenei kasu egiten badiezu, haiek Nabi Saleh desagerrarazteko deia egiten dute, baita Palestina desagerrarazteko ere. Izan ere, haientzat ez da existitzen “Palestina” izeneko herririk. Haien ustez, gu, palestinarrok, Israel barruan bizi garen arabiarrak baino ez gara, eta, ondorioz, Jordaniara mugiarazi beharko gintuzkete. Sinistuta daude, zalantzarik gabe, lur hau Jainkoaren beraren aginduz dagokiela; jenderik gabeko lur bat zela, lurrik gabeko jendearentzat, eurentzat alegia. Baina hori ez da egia, Palestinako historia milaka urtekoa baita. Argi eta garbi ikus daiteke 1948an okupazioa hasi baino askoz lehenagotik ere bazela Palestina.\n«Gaur egun Tamimi familiako hogei kide daude kartzelan. Gehienak anaia-arrebak dira, eta zenbaitek seme-alabak ere kartzelan dituzte; Ahed eta haren ama, kasu. Baina horrek indartsuago egiten gaitu, familia bezala eta herri bezala. Norbait espetxeratzen badute, beste hiruk helduko diote hark hasitako bideari»\n«Amak izanagatik, sinisten dugu borrokatu ezean ezin izango diegula irakatsi belaunaldi berriei erresistentziaren espiritua. Ni beldur banaiz, beldurra baino ez diet irakatsiko seme-alabei»\n«Latza da honetaz hitz egitea, gogorra da guretzat, baina egia gordina da: mendebaldarrek Ahedek soldaduari zaplaztekoa eman ziola ikusi zutenean, europar tipikoa irudikatzen zuen neskatila bat ikusi zuten. Izan ere, bera ilehoria da eta ez darama buruzapirik; errazago sentitu zuten harekiko enpatia»


Iparraldetik inspirazio bila | Politika | Berria\nIpar Euskal Herriko herri mugimenduaren, gizarte zibilaren eta instituzioen arteko ahokatzea aztertu dute UEUko ikastaro batean\nMartine Bisauta, Philippe Arretz, Pantxika Maitia eta Eñaut Aramendi, atzo, Baionan eginiko ikastaroan. AURORE LUCAS Tamaina handiagoan ikusi\n2018ko uztailak 5 - Baiona\nIpar Euskal Herria paradigma berriaren inspirazio iturri? galderari erantzuten saiatu ziren atzo, bigarren egunez jarraian, Baionako Bernat Etxepare lizeoan, UEU Udako Euskal Unibertsitateak antolatutako ikastaroan. Goizean, hiru eztabaida taldetan banatu zituzten hogei parte hartzaileak; burujabetza materiala, instituzio publikoak eta herri zilegitasuna izan zituzten aztergai, ulermenerako gako batzuk atera eta Euskal Herrirako baliagarriak izango direlakoan.\nBurujabetza materialaren inguruan aritu zen taldearen bilanaren laburpena egin zuen Argitxu Etxandi ikastaroko antolatzaileak. I-Ener, Lurzaindia, Laborantza Ganbera, Euskoa eta halako egituren ekina izan zuten aztergai, eta egitasmo horiek komunean dituzten irizpideak identifikatzen saiatu ziren. Nabarmendu zuten proiektu guztiek «eskubide zilegia» dutela «arlo publikoan parte hartzeko»; egitasmoek erantzun egiten diotela Ipar Euskal Herriko gizartearen beharrei eta lurraldean falta den botere legegileari, eta horrek ematen diela zilegitasuna. Gainera, azpimarratu zuten egitura horiek deklinatu dituzten praktikek eta dinamikek korronte globalagoekin konektatzea lortu dutela.\nHerri zilegitasunari buruzko lantaldearen ondorioak azaldu zituen, gero, Txomin Castetsek. Taldekideen ustez, legearen eta herriaren nahia deskonektatzen direnean sortzen da zilegitasun mota hori, eta bien arteko talkak eragiten ditu aldaketa politiko sakonak gizartean. Duela urtebete ELB sindikatuak hegazti gripearen inguruan izandako borroka jarri zuten adibide gisa.\nTxomin Povedak izan zuen gero instituzio publikoen inguruan hausnartu duen taldearen bilana egiteko ardura. Gizarte mugimenduei bi funtzio ikusi zizkieten herri mugimenduei: kanpoko akuilu izatea instituzioei begira, eta instituzioekin harreman espazio bat sortzea, zeinetan elkarrizketa egoten ahalko den. Bi helburu orokor ere jarri zizkieten: alde batetik, arazo konkretuetatik abiatzea eta helburuak problematizatzea, eta, bestetik, «garaipen txikien eskalan» kokatzea, jendeak eskura ikusten dituen helburuei arreta emateko. Azken elementu hori kultura politikoaren aldaketaren baitan kokatu zuten taldekideek.\nHerri mugimenduen eta instituzioen arteko ahokatzeari buruzko galderari erantzutea aztertu zuten, azkenik, Martine Bisauta Euskal Elkargoko hautetsiak, Philippe Arretz Garapen Kontseiluko langileak eta Eñaut Aramendi LAB sindikatuko kideak. «Iparraldeak bere geroa eskuetan hartu du beti. Zergatik hemen funtzionatzen du? Motor identitarioa badelako», nabarmendu zuen Bisautak. Arretzen iduriko, hurrengo erronka Iparralderako garapen eredu baten pentsatzea da, «eta horretan zer nahiko genukeen partekatzea». Aramendik hurrengo urteetan zer herri politika beharko litzatekeen galdegin zuen, eta garraioa jarri zuen adibide gisa: «Frantziako Estatuko zerbitzu pribatua nahi dugu ala Euskal Estatuko zerbitzu publikoa?».\nArratsaldeko saioan, parte hartzaileen artean behin eta berriz etorri zen bezperan Jean Claude Iriart Baionako hautetsiaren erran bat: «30 urte behar izan ditugu hona iristeko; nola egin hurrengo fasea motzagoa izateko?».


Aldekoa ezartzen dute EITBko buru eta ez zaigu geratzen haserre zeinuak eta keinuak antzeztea besterik, bagenekielako ezarriko zutela, baina ezin dugulako gure gain hartu gaitzidura ez antzeztu izana. Kazetaritzako El Correo-UPV/EHU Masterraren harira Nekane Balluerka errektoreak lasai asko dio egunkari horren eta Unibertsitatearen arteko harremana «emankorra» izaten ari dela, kazetariek behar dutena «kultura» dela eta «kazetaritzak errealitatea islatzen duela» (sic!). «Txostenean errealitatea desitxuratzea da errealitateari buruzko egiazko txostena», idatzi zuen Karl Krausek zoli. Errealitate sistematikoki desitxuratua da, ez EITBn edo El Correon bakarrik, komunikabideetan dagoen errealit...\nVersión en castellano Agatonek gaur egun literatur sariketa izendatuko genukeen norgehiagoka bat irabazi du bezperan, eta ospatze aldera, bere etxean oturuntza egitera gonbidatu ditu bere lagun jakintsu agurgarriak. Fedro, Pausanias, Aristofanes, Eriximako eta Sokrates dira aipagarrienak. Barrenak ondo berdindu eta batera, hasi da Eriximako esanez behin eta berriro jarduten zaiola Fedro galdezka, zergatik poetek, beste hainbat jainkori ereserkiak eskaini dizkioten horiek, Eros jainkoari gorazarrerik egiten ez ote dioten. Eriximakok, Fedrok arrazoi duela iritzirik, gainontzeko afaltiarrak konbentzitu ditu: maitasunari buruzko diskurtsoak botako dituzte banan-banan eta...\nVersión en castellanoJoxe Azurmendiren Espainolak eta euskaldunak liburua erabili dut eskutan azken asteotan eta irakurketa sukartsua izan da zinez. Ondorioztatu dudanez, ezin aipatu gabe utz litekeen testua da honakoa, egun euskal kulturarekikoez ahotsa goititu gura duen edozeinentzat bederen. Aldeko izan zein kontrako, ekidin ezineko errealitate objektiboak dira mugarriak, eta testu hau mugarri bat da inongo ezbairik gabe. Artikulu honen helburua, biboa uste eta baboa izateko arriskupean, Azurmendiren testua ardazten duten bi ideia nire ustez nagusiak iruzkindu, eta iruzkin horien bitartez, orokorrean kulturari eta konkretuago euskal kulturari buruzko beste bizpa...\nVersión en castellano Fredric Jamesonek postmodernismoa kapitalismo berantiarraren logika kultural gisa bataiatu zuen. Zioen, halaber, postmodernismoa ez dela gertakari soilik kultural bat, AEBen dominazio militar eta ekonomikorako estrategien gainegiturazko efektu orokor bat baizik. Ezagutzaren teorian postmodernismoaren itzulpen behinena objektibitatearen, egiaren eta antzeko balio epistemikoen ukapenean datza. Normalki, kultura sozialistaz zerbait berriaren eraikuntza balitz bezala mintzatu ohi gara, baina logika kultural honi kontrajarri beharreko erresistentziaz jardungo dut gaur, episteme baten berreskurapenaz. «Jainkoak ez du dadoeta...\nVersión en castellanoDuela hamahiru urte, 2007ko urtarrilean, krisialdi kapitalistaren aurretxoan, “Euskadi Sariak”[i] izeneko artikulu bat idatzi zuen Jon Alonso idazle nafarrak Argiaren Euskal Kulturaren Urtekarian. Artikuluak Euskadi Literatura Sariaz eta, zehazkiago, delako literatur sariaren gaineko aginte gaitasunaren jabegoaz ziharduen. Ez, baina, saria barrutik ustela dagoelako eta espreski literarioak ez diren hainbat gorabeherak eragiten diotelako uste intuitiboz, ezta topikoetan oinarrituz ere, Itzulpen Sariko epaimahaikide izan denaren lekukotasun asaldatuz baizik. Dirudienez, epaimahaikideak ez ziren sariaren eta sarituen gainean erabakitzen...\nVersión en castellanoEz nago oso ziur zergatik esaten zaion iragan bat edo jatorri bat izateari “sustraiak izatea”, izan ere, sustraiak izatea sustraituta egotea baita, oinarrian edo lurrean sustraituta; eta, batez ere, lurrean sustraituta orainaldian. Iraganean, egotekotan, ainguratuta egon zaitezke, baina, sustraiak orainari atxikitzen zaizkio ezinbestean, landarea biziko bada behintzat. Galeria batean esposatutako sustrai batzuk ez dira sustraiak, gorpu bat pertsona bat ez den zentzu berean. Horretxegatik esan nuen artikulu batean, besteak beste, euskal trapa ezinezkoa dela parodiatik at (balizko euskal trapa desiragarri ala arbuiagarri izateaz haratago). Euskara...\nVersión en castellano Kultura dominante edo menderatzailea praktika sozialaren erdigunean dauden (eta ondorioz, ekoizpenaren antolaketa ereduarekin kontsonantzian dauden) esanahi, balio, gogo-egoera eta praktiken batura legez ezaugarritu daiteke. Ez hainbeste, beharbada, kanpotik eta era artifizialean eragindako kontzientziaren manipulazio gisa, ez ideologia gisa abstraituta; nahi baduzu, instituzio ezberdinen bitartez materialki antolatu eta kolektiboki zein indibidualki bizi eta esperimentatutako zerbaiten moduan baizik. Dena den, praktika kultural dominantearen formek ez dute gizarte baten esperientzia eta praktiken multzo totala osoki agortzen. Ait...\nGaztelaniazko bertsioa Gaurkotasun handiko gaia iruditzen zaidana ekarri gurako nuke gaur hitzera, nahiz eta bizi ditugun garaiotan gaurkotasunaren iraungitze data goizetik arratsera iristen den askotan eta barausitan modako zena dinosaurioen gaia den afaritarako.Zer da trapa? Zeri dago lotua? Ez nuke esango genero edo azpigenero musikal hau ahots sintetizatzaileek edo erritmo jakin batek ezaugarritzen dutenik soilik eta esentzialki, ezpada garai historiko zehatz batean klase estratu jakin baten parte izateak eta honek dakartzan bizi baldintzek. KEFTA VXYZ eta PXXR GVNG bezalako taldeak, Yung Beef eta konpainia, izan ziren aitzindariak espainiar estatuan trap musika egiten, h...\nGaur bereizketa sinple bat egin nahiko nuke, “produkzio prozesua/produktua” edo “pazifikazioa/bakea” tipokoa. Ekintza eta emaitza nahiko nituzke bereizi.“Kultura” atalean ikuspuntua idazten dugunok esan liteke kultura kontzeptu jakin baten bueltan ari garela idazten, hau da, beste adiera batzuk bazter utzita idazten dugula kulturaz. “Kulturaren elementua ez dira sormena eta artea!” aldarrikatuz bezala esan genizuen egun on, edo behintzat sormena eta artea kultura baziren ere kultura ez zela soilik sormena eta artea, beste zerbait zabalagoa baizik. Horrek iradokitzen du, sormena eta artea kulturaren parte badira, kulturan aurki litezkeela haien kokapenerako klabe interpretatibo oroko...\nBaltza nazela diñeure\n“Arbola ez da suntsiketatik bizirik iraun zuen itxaropen ikurra, triskantzaren gordailuzaina baizik. Normala da, hortakoz, harexi gurtza ta aurresku dabiltzan astaputzek naziek berek baino zientoka bizitoki gehiago suntsitu izana eraikitako azpiegituraz-azpiegitura, artean bonbardaketa batek hil litzakeenak baino konta ezin langile gehiago sakrifikatuz.”BARBALOT (LARDASKA)Euskal folklorerik ez da existitzen berez. Edo euskal folklorerik ez da kultur prozesu hegemonikoetatik at, ez da bere horretan; kontrolean, eraldaketan eta batez ere inkorporatuta eta besterenduta da. Lehenengo eta behin, folklorea folkloristak (folklorean aditua, folklorea aztergai duena etab.) so...\nEz naiz kapitalaren mass mediak distopikoki pentsatzea gustatzen zaionetakoa: joko-zelaiko elementu bakoitzaren pisu espezifikoa zein den behar da aztertu, eragin espezifikoa puztu edo esajeratu gabe. Masen manipulaziorako egitura kultural erraldoi bat direnik ez dut auzitan jarriko, baina, ez, nire ustez, errealitate biluzia, enpiria hutsa berauen leiarrak distortsionatzen duelako, distortsioan sakontzen dutelako baino. Esango nuke, formazio sozial kapitalistetan funtsezko giltzarrapo ideologikoaren kokapena ez dagoela gizarte zibila deiturikoaren erraminta informatibo-kultural espezifikoetan, hauek inskribatzen diren marko formalean edo kode generalean baizik.Kolitz...\n“Señoras y señoresÉsta es nuestra última palabra.--Nuestra primera y última palabra--Los poetas bajaron del Olimpo.”NICANOR PARRA (Manifiesto) Kultur mundutik nator. “Kultura” esaten dioten toki apartatu eta olinpiko horretatik, alegia. Bai, Nicanor, gogo sutsuz entseatu zinen poetak olinpotik jaits zitezen, zu, izan denik poeta prosaikoena. Nolabait ere, kultur mundu, kultur esparru, kultur arlo... esateak denok konpartitzen ez dugun toki bati buruz mintzo garela adierazten baitu: toki bat da eta batzuk badaude eta beste batzuk ez daude edo onartzen dira batzuk eta bestetzuk kanporatzen. Honela, gizartearen topografia irudikatu baten bitartez gure tokia zein den hautemate...


Honako hauek dira zerga honen egitate zergapegarriak: lizentzia izan ala ez, hirigintzako lizentzia behar duten eraikuntza, instalazio eta lan guztiak, eta halaber, zinpeko adierazpena edo aurretiazko jakinarazpena behar dutenak, baldin eta Udalari badagokio lizentzia ematea edo horren kontrola egitea.\nEraikuntzen, instalazioen edo obren jabeak. Jabetzat hartuko da eraikuntzaren, instalazioaren edo obraren kostua bere gain hartzen duena, eraikinaren jabea den ala ez kontuan izan gabe.\nEskaera eredua behar bezala beteta.\nObraren aurrekontua zehaztua.\nProiektuetako obrak egoki eta zehatz azalduko dituen memoria eta, eragindako finkek, lokalek eta abarrek izango duten erabilera edo jarduera. Era berean, horietan eraiki eta erabilgarria den azaleraren taula deskriptiboa aurkeztuko da.\nEgin behar diren oinak, altxatuak eta sekzioak.\nEraikuntza, Instalazio eta obren gainekoa\nEskaera Hirigintza Sailera bidaltzea.\nHirigintzak aurrez likidazioa egitea eta Zerga-bilketa Sailera bidaltzea.\nZerga-bilketa Sailak likidazioa egitea.\nObra baimenaren titularra izango da zergaren subjektu pasiboa. Beraz, kontuan izan behar da eskaera egiterakoan eskatzailea era egokian azaldu behar dela.\nOrdaindu beharreko zenbatekoa lanen exekuzio materialaren %5 izango da.\nHainbat hobari aurreikusten dira (ikus ordenantza).\nOrdainketak Elgoibarren sukursala duten banketxetan eta internet bidez egin ahal izango dira (“Nire Ordainketak”).


Udaltzaingoaren komertzioen borondatezko fitxategia, abisu larriak emateko (lapurretak, suteak, uholdeak,...) - Pasaia\nUdaltzaingoaren komertzioen borondatezko fitxategia, abisu larriak emateko (lapurretak, suteak, uholdeak,...)/\nUdaltzaingoaren Komertzioen Borondatezko Fitxategia Abisu Larriak Eman Ahal Izateko\nFitxategi honen xedea da, Pasaiako udaltzaingoaren komertzioen datu-basea eguneratuta edukitzea. Datu-base hori erabiltzen da interesatuei abisu larriak emateko (uholdeak, suteak, alarmak, lapurretak...).\nDatu-basean merkataritza edo industria erabilera duten Pasaiako etxabe guztiak sartu nahi dira, jarduera indarrean izan ala ez.\nDatuak ematea erabat borondatezkoa da, eta beti egongo da ezabatzeko edo aldatzeko aukera.\nHalaber, eskaera inprimatu edo eskuz bete dezakezu (arren, letra argi eta irakurgarriarekin), eta ondoren Erregistro Orokorrera eraman: Pasaiako Udala, Arizabalo etxea, Donibane kalea 19, 20110 Pasaia (edota Udaltzaingora: Euskadi etorbidea, z/g).\nAzkenik, korreo arruntaren bidez ere igorri dezakezu.\n3. eta 4. atalak soilik bete behar dira 2.aren ezberdinak direnean.\n“Oharrak” atalean interesgarria izan daitekeen edozein inguruabar ipini dezakezu.\nFitxategiaren xedea: Udaltzaingoan jasotzen diren gertakariak.\nBorondatezko fitxa (PDF formatuan - Aldatu eta gorde daiteke)


KETO BODYTONE Jerez de La Frontera erosi batetik 39.60$\nKeto BodyTone Jerez de La Frontera\nKapsulak Keto BodyTone - aurreratu bat pisu galera eta modu azkar. Gaur kapsulak erosi ahal izango dira Espainian web-orri ofiziala. Elementua da, stock eta saldu at 50% deskontua. Deskontatutako prezioa da 39.60$. Zalantzaren bat izanez gero buruzko produktu hau, mesedez, idatzi Zure izena eta telefono zenbakia web orrian buruzko aholkularitza ordenatzen eta izen entrega zure helbidea.\nKeto BodyTone kapsulak harmonia eta umore ona. Eskuratu ahal izango duzu kapsulak deskontua, utzi eskaera bat eta barruan ordu izango Duzu dei Kudeatzailea argitzeko datuak sartu eta ordena. Ordainketa bakarra jaso ondoren pakete bidez bakailao mail edo mezularitza-Jerez de La Frontera.\nNon erosi Jerez de La Frontera Keto BodyTone\nBalioa ondasun deskontua da 39.60$. Type kapsulak oraintxe. Mugatua eskaintza! Tresna da eskuragarri ordena herrialde Espainia Jerez de La Frontera. Bete izena eta telefono zenbakia eskaera orria xehetasunak ikusteko ekintza. Lortzeko eta ordaintzeko ondasunak postetxean edo mezularitza nor entregatu. Azkar aprobetxatu eskaintza handia!\nDroga eskuragarri dago web-orri ofiziala. Idatzi Zure izena eta egiten dugu web-orri ofiziala, jarri harremanetan salmenta Saila. Eguneratu dugu ordena xehetasunak telefonoz, galderak eta berretsi sakea entrega hirian Jerez de La Frontera. Jasoko eta bidez ordaindu 2-14 egun Jerez de La Frontera. Kostua bidalketa desberdina hirian. Kapsulak Keto BodyTone - sekretua Zure errekurtsoa.\nKeto BodyTone Ibiza Keto BodyTone La Coruña\nOrdena Jerez de La Frontera Keto BodyTone


Mino probintzia - Wikipedia, entziklopedia askea.\nMino probintzia, formalki, Mino no Kuni idatzia (japonieraz 美濃国); Japoniako antzinako probintzia bat zen, gaur egungo Gifu prefekturaren hegoaldeko zati osoa hartzen zuena. Bere hiriburua Taruitik gertu zegoen arren, bere gaztelurik garrantzitsuena Gifun zegoen.\nWado aroaren seigarren urtean (713), probintzia hau eta Shinano probintzia zeharkatzen zituen bidea, handitua izan zen, bidaiarien igarotzea errazteko, hauen kopurua handitu egin baitzen. Sengoku aroan, Saitō Dōsanek kontrolatu zuen, eta, ondoren, Oda Nobunagak kontrolatutakoa izatera pasa zen lehenetako bat izan zen, eta honen oinordekoak, Nobunaga bera hil ondoren eta boterea Toyotomi Hideyoshik hartu ondoren ere kontrolatu zuten. Sekigaharako gudua, probintzia honen mendebaldeko mugan gertatu zen, mendietatik gertu, Chūbu Eskualdea eta Kinki Eskualdearen artean.


Komunikazioa > Informazio boletinak > Iparra > Garapenerako Lankidetza proiektuetan Praktikak egiteko Progr... Informazio boletinak\nGarapenerako Lankidetza proiektuetan Praktikak egiteko Programa (2003-2007 aldia sistematizatuz)\nClara Murguialday, UPV/EHUko Garapenerako Lankidetza Bulegoko Arduradun Teknikoa [2007-11-14]\nGarapenerako Lankidetza Proiektuetan Praktikak egiteko Programak, EHUko Gobernu Kontseiluak 2003ko maiatzaren 13an onartutakoa denak, honoko aukera hau eskaintzen die ikasleei derrigorrezko praktikak egiteko: lankidetzan diharduten entitateek garapen bidean diren herrialdeetan egiten dituzten proiektuetan egin ahal izatea praktika horiek, esperientzia hori beren prestakuntza akademiko-praktikoaren zatitzat hartuz.\nPrograma hori abian jartzeak profesionalak prestatzeko Unibertsitateak duen misioari erantzuten dio, hau da, munduan dauden desberdintasunen jakitun diren eta gizarteen aurrerapenari eragiten dioten arazoei buruzko eztabaidetan parte hartzeko gaitasuna duten profesionalak prestatzeko duen misioari.Mota horretako praktiken eskaintza instituzionalizatuz, eta horien iraunkortasuna eta hezkuntza-eragina bermatuz, prestakuntza-osagai handia aitortzen die EHUk garapenerako proiektuetan egindako praktikei. Era berean, Unibertsitatearen eta garapenerako lankidetza-entitateen arteko elkarlana ere sustatzen du, batetik, ikasleek praktikak arrakastaz gauza ditzaten ziurtatzeko, eta bestetik, sentikortzeko jarduerek unibertsitateko komunitatean eragina izan dezaten segurtatzeko.\nPraktiken Programak dituen berezko profilak\nIkasleek beren jakintza akademikoa eta profesionala praktiketako garapen-proiektuaren zerbitzura jartzeko aukera eskaintzen du, GGKEarekin hura indartzen lagunduko duen Praktika-plana aurrez adostuz.\nDagokien herrialdera bidaiatu aurretik, ikasleek 3 hilabetez lagundu behar dute gutxienez GGKEan, gero praktikak egingo dituzten proiektuan. Denboraldi horretan, GGKEaren helburuekin bat egin ahal izango dute eta baita hark bere boluntario eta borondatezko lankideei eskaintzen dien prestakuntza jaso ere.\nPrograma honetan parte hartu nahi duten ikasleek garapenari eta lankidetzari buruzko 30 orduko ikastaro bat egin behar dute gutxienik, aurreko ikasturtean. Ikastaro hori Lankidetza Bulegoak urtero Kanpus bakoitzean antolatzen dituen ikastaroen artetik aukeratu behar dute, eta titulazio akademiko bakoitzaren berezko gaiekin zerikusia izan behar du (osasuna eta garapenarekin, osasun-zientzien fakultateetan; giza garapenerako teknologiekin, Ingeniaritza Eskoletan; herritarren heziketa / garapenerako heziketa / kultura-artekotasunerako heziketarekin, Irakasle Eskoletan; eta abar).\nPrograma hau 2003-2004 ikasturtean jarri zen abian Irakasle Ikasketetako, Gizarte Laneko, Psikologiako eta Hezkuntza Zientzietako ikasleentzat. Azken bi ikasturteetan ordea, osasun-arloko ikasketetara (Odontologia, Medikuntza, Erizaintza), Ingeniaritzetara (Ikasketa Amaierako Proiektuak) eta Zientzietakoetara zabaldu da.\nDirauen 5 urteetan, 9 Unibertsitatetako 281 ikasle mugiarazi dituzte. Ikasle horiek Latinoamerikako, Afrikako eta Asiako 14 herrialdetara joan dira, beren praktikak 22 GGKEk finantzatutako hainbat proiekturekin lotuta egitera.\n1. taula: Programako parte-hartzaileen bilakaera\n2. taula: Parte-hartzaileen profil akademikoa\nIrakasle-ikasketetako eta Odontologiako ikasleen parte-hartze handia nabarmentzen da: programan parte hartzen duten ikasleen 2/3 ikasketa horiek ikasten ari da. Psikologiako eta Gizarte Heziketako ikasleen kopurua ere esanguratsua da.3. taula: Ikasleak zein herrialdetara joan diren praktikak egitera\nPraktiken Programak herrialde latinoamerikarretan gauzatzen dira nagusiki; askoz ere gutxiago dira Asiako eta Afrikako herrialdeetan gauzatzen direnak. Honduras eta Nikaragua dira ikasle gehien jaso dituzten herrialdeak, eta Ekuador eta Guatemala dira hurrengoak. Lau herrialde horien artean praktiketako ikasleen %75 jaso dituzte.\n4. taula: Programan parte hartzen duten erakundeak\n5. taula: Praktiketako ikasleak mugiarazten dituzten GGKEak\n1. O.P.- Euskal Herria\n3. Haurralde Fundazioa\n5. Juliaca Elkartasuna\n7. Nazioarteko Elkartasuna\n9. Denok Osasuna (DOA)\n10. Mugarik Gabe\n11. Kaleko Eskola\n12. A. A. Manuel Iradier\n13. Hirug. Mundua ta Bakea 1\n15. Medicus Mundi\n18. Herm. Leon-Zaragoza\n19. Emaus Gizarte Fundazioa\n21. ADSIS Giz. Ekim. Zerb, Elk.\nIkasleen erdiak baino gehiagok (%53,3k) 3 GGKE hauetako batekin egin ditu praktikak: O. P. � Euskal Herria, Leonekin edota Haurralde Fundazioa-rekin. O. P. � Euskal Herriari dagokionez, Unibertsitateak lankidetza-hitzarmen bat sinatu du berarekin, Odontologiako ikasleek GGKE horrek Hondurasen duen proiektuan lagun dezaten, Santa Barbarako gizataldeen osasun-sustatzaileak indartzea helburu duen proiektuan, hain zuzen ere. Leonekin erakundearen kasuan berriz, Unibertsitateak eta biek beste hitzarmen bat sinatu dute, Irakasle-ikasketetako eta Hezkuntza Zientzietako ikasleak bidaliz gobernuz kanpoko erakundeak gaur egun Nikaraguan abian duen Alfabetizazio-kanpainan laguntzeko.\nIkasleak pobreziarekiko eta Iparraren eta Hegoaren arteko ezberdintasunekiko sentikor bihurtzeko helburua nasai lortzen da programa honen bidez. Ikasle guztiak egin beharreko praktika-txostenek eta haien testigantzek horren lekukotza ematen dute. Ikasleek beste kultura batzuk ezagutu eta haietatik ikasteko aukera izatea balioesten dute, batez ere, eta baita oinarrizko baliabideak falta diren testuinguruetan moldatu beharraren erronka ere.\nIkasleen zati handi batek praktikak egin dituzten komunitateekin egindako harremanei eusteko gogo bizia erakusten du, Euskal Herrira itzulitakoan. Horren ondorioz, batzuek GGKEari laguntzen jarraitzen dute, eta beste batzuek berriz, elkartasun- eta lankidetza-gune berriak sortzen dituzte.\nHorren adibide adierazgarria da Gasteizko Irakasle Eskolako ikasleen kasua. 7 urtez joan dira Ekuadorrera, praktikak Kultura Arteko Heziketa Elebidunari atxikitako eskola indigenetan egitera. Ikasle horietako askok eskola haiei laguntzen jarraitu du ikasketak amaitu ondoren, hainbat jardueratan lagundu ere: ������� 2003an AUSI izeneko elkartea sortu zuten (Asociaci�n Universitaria de Solidaridad Internacional edo Nazioarteko Elkartasuneko Unibertsitate Elkartea). Ekuadorren bizitako esperientzia hurrengo ikasle-promozioei transmititzea eta praktika-mota hori egin dezaten motibatzea da elkarte horren jarduera nagusia.������� AUSIk ekipamendu informatiko eta hezkuntza-material ugari (20 tonako edukiontzi bat) bildu zuen gizarte-etxeetan, liburutegietan eta Arabako Foru Aldundian, 2006 urtean zehar, Ekuadorreko Amazoniako eskola indigenetara bidaltzeko. Edukiontzia 2007ko martxo amaieran bidali zen.������� Ikasle batek bildutako argazki-materialarekin, Amazoniako indigenen komunitateetako lekukotza grafikoak eta Ekuadorrera joandako Irakasle Eskolako 6 ikasle-promozioenak biltzen dituen argazki-erakusketa prestatu zuten. �Ekuador: elkartasunezko begiratua� izeneko erakusketa 2006ko urriaren 24tik azaroaren 3ra bitartean egon zen ikusgai, Arabako Unibertsitate Kanpusean.������� AUSI elkartea GGKE gisara eratu da duela gutxi, Ekilore Munduan izena hartuz. Helburu hauek ditu: herri indigenekiko hezkuntza arloko lankidetza sustatzea, Kultura-arteko Irakaskuntza Elebiduna sustatuz; euskal gizartea herri indigenen eskubideen gainean sentikortzea; eta Euskal Herrian kultura-arteko heziketari buruz beharrezkoa dugun gizarte-eztabaidari laguntzea.\nPraktiketako ikasleak EHUren �enbaxadore� antzeko batzuk dira helmugako herrialdeetan. Izan ere, Unibertsitatearen eta hartzen dituzten hezkuntza-entitateen artean harremanak finkatzen baitituzte, horrela jakintza eta lankidetzako prozesu zabalagoak abian jarriz.Eredugarria da, berriz ere, Gasteizko Irakasle Eskolako ikasleen kasua. Izan ere, beren esperientziaren bidez, EHUk gaur egun Kultura-arteko Irakaskuntza Elebidunarekin Unibertsitate Lankidetzan Aritzeko Programa bat eskaini ahal izateko oinarriak jarri baitituzte. Programa horrek hainbat lan-ildo garatuko ditu, irakaskuntza- eta ikerketa-eremuetan eta Pastaza probintziako Kultura-arteko Irakaskuntza Elebidunerako erakundeei aholkularitza tekniko-pedagogikoa eskaintzen. Beste hainbeste esan daiteke, Irakasle Eskolako eta Hezkuntza Zientzietako 40 ikasle praktikak egitera Nikaraguara bidali izanaz ere. Bertan egiten ari diren Alfabetizazio Kanpainarekin lankidetzan gauzatu dituzte praktika horiek. Ikasleek egindako bidaia horren ondoren, Espainiako Estatuko 14 unibertsitatek eta Nikaraguako beste 4 unibertsitatek osatutako �Yo, s� puedo� izeneko Unibertsitate Sareko partaide egin baita EHU. Horrez gain, bere lankidetza-eremua hedatzeko asmoa ere badauka Unibertsitateak, Nikaraguako alfabetizazioari eta alfabetizazio-ondorenari ekinez, eta irakasleak ere Nikaraguako irakasleei aholkularitza tekniko-pedagogikoa eskaintzeko jardueretan tartean sartuz.


Ze plan astebururako? Adi asteburuak dakarrenari! https://www.gaztezulo.eus/albisteak/ze-plan-astebururako-1583401485.77 https://www.gaztezulo.eus/albisteak/ze-plan-astebururako-1583401485.77/@@download/image/zeplan_home.jpg\nAdi asteburuak dakarrenari!\nEUSKAL HERRIA: MARTXOAK 8\nIgandean emakume langileen nazioarteko eguna izango da, eta mobilizazioak deitu dituzte Euskal Herriko txoko guztietan. Hauek dira nagusiak:\n12:00 mobilizazio deszentralizatuak\n18:00 mobilizazio zentralizatuak\nGaur, osteguna 19.00etan Justizia Epaitegiaren aurrean ekinza.\nOstiralean, hilak 6, 11.00etan, protesta antiarrazista.\nLarunbatean, hilak 7, 19:00etan, Astarloako izkinean, beltzez, kontsumismoa eta kapitalismoa salatzeko.\nIgandean, martxoak 8 Bilbo emakumeena izango da. 13.00etan Bihotz Sakratutik.\nSEGURA: Ganbaran Norbait Dabil\nGanbaran Norbait Dabil taldea Seguran musika zaletasuna duten hainbat lagunek osatzen dute, herrira egunerokoan entzuten ez den musika ekartzea eta taldeei plaza bat eskaintzea helburu dutenak. Beren ekimenarekin bat egiteko prest bazaudete, adi ostiralean antolatu duten planari!\n- Martxoak 6 ostirala: Pelax eta Lumi.\n-Lekua: Botikaxahar kulturgunea.\nJaialdi berezia da Gernikako Lekuek, ilusiotik sortua, musikazaletasunetik, autogestiotik, autzolanetik, sormenetik eta kultur eredu alternatiboa izateko helburuz. Martxoaren 7tik 14ra Gernikako espazio ezberdinak musikaz jantziko dira Lisabö, Los Hermanos Cubero, Urgatz, Arima, Joseba B. Lenoir, Wormed... eta beste beste hainbat taldez gozatzeko. Hementxe kartel osoa.\nDONOSTIA: "NESTOR BASTERRETXEA. ARGAZKIGINTZAREN BITARTEZ" ERAKUSKETA\nDonostiako Tabakalera Arte Garaikideko Nazioarteko Zentroko Kutxa Kultur Artegunea aretoak aurkezten duen erakusketa honetan, Nestor Basterretxearen argazkigintzaren askotariko erabileretan barrena ibilbide heterogeneoa egiten da, “artxibo” izaera abiapuntu hartuta eta arazo bihurtuta. 2020eko martxoaren 6tik 2020eko maiatzaren 31ra, asteartetik igandera: 11:30-13:30 eta 17:00-21:00etan.\nGASTEIZ: 'Erradikalak ginen'\nJabetze Feministarako Eskola 2019-2020 programaren baitan antolatutako jarduera da honakoa, ostegun honetan disfrutatzekoa, hilak 5, Sorginenean, 19:00etan. Erradikalak ginen, gara eta izango gara. Bigarren aldiak inoiz onak izan ohi ez direla diotenei aurka egitera gatoz. Lehen aldi hartako pasioz, korseak askatuta, bertso eta bakarrizketa bidezko formatuari eutsi eta buruberokiak eduki berriz betetzeko gogoz. "Neska gazte promesa" etiketaz, zahartzeaz, gorputzaren aldaketez, sexualitateaz, merkatu patriarkalaz, intersekzionalitateaz, beldurraz, biolentziaz eta zeharkatzen gaituzten beste hainbat gaiz kantatu eta kontatu nahi dugu. Feminismoa zeharlerrotzat hartuta eta umorez. Umorez, beraz, serio.\nAMURRIO: DUPLA + XATIRO\nAsteburuan musikaz gozatu nahi baduzu, ostiralean, hilak 6, Burubio Kultur Etxean topatuko dituzu Dupla eta Xatiro, 22:00etan. Ondo pasa!\nBAIONA: SARA ZOZAYA\nSara Zozaya Donostiako kantautore bat da; zenbait musika-proiektutatik igaro ondoren, adibidez, The Roof, eta gaur egun Nerabe taldeko abeslaria izanik, 2019ko hasieratik bere proiekturik pertsonalenaren abestiak zuzenean aurkezten ari da. Larunbatean, hilak 7, Baionako Epaiskan topatuko duzue, 12:00etan.\nBILBO: NADA SURF\nNew Yorken 1992an sortutako rock alternatiboko banda bikain hau Bizkaiko hiriburuan izango da larunbatean, Kafe Antzokian, 22:00etan. Ez galdu Matthew Caws (gitarra eta ahotsa), Daniel Lorca, (baxua eta ahotsa), Doug Gillard, (gitarra) eta Ira Elliot (bateria eta ahotsa) entzuteko aukera!


Ate irekiak 2022 - tolosaldea\nAte irekiak 2022/\nAte irekien saioa, bi astetan zehar burutuko dugu:\n-Martxoaren 15, 16 eta 17an\n-Maiatzaren 10, 11 eta 12an.\nOndorengo saio edota ordutegietara eskolara gerturatzeko aukerarik ez bazenute eta eskola ezagutzeko interesa bazenute, gurekin harremanetan jarri eta beste saioren bat antolatzen saiatuko ginateke zuen interesen arabera.\nErdi mailako zikloen ate irekien ordutegiak honakoak dira. Ordutegi hauek, ziklo ezberdinak ikusi ahal ditzazuen antolatu dira, beraz bat baino gehiago ikusteko interesa bazenute, izena ematerakoan adierazi.\nMaiatzak 10 Maiatzak 11\nGoi mailako zikloetarako ate irekien ordutegiak hauek dira. Ordutegi hauek, ziklo ezberdinak ikusi ahal ditzazuen antolatu dira, beraz bat baino gehiago ikusteko interesa bazenute, izena ematerakoan adierazi.\nMaiatzak 10 Maiatzak 11 Maiatzak 12\n16:30 Eraikuntza metalikoak Administrazioa eta finantzak Mekatronika industriala\nIZENA EMATEKO, inprimaki honen bidez egin ezazue\nEdozein zalantza argitu nahi ezkero, gurekin harremanetan jarri:


Getxoko Arrigunaga hondartzan hondakinak biltzeko jardunaldia – Sare Berdeak\nKategoriak Bidean, Getxo\nGetxoko Naiara naiz, eta nekatuta nago ingurumenaz kezkatuta egoteaz eta hura babesten laguntzeko ezer ez egiteaz. Hondakinak dira gehien kezkatzen nauten gaietako bat, eta herritar gisa ekintzak bultzatu nahi nituzke, jendeak jakin dezan arazo horrek zer eragin duen egunerokoan. Bat egingo duzu nirekin proiektu honetan? Zure ustez, zer egin liteke ingurumenera iristen den hondakin kopurua murrizteko? Zer egin genezake jendeak hondakinak lurrera botatzeari utz diezaion?\nHorixe izan zen Naiararen ekintzarako deia, eta erantzuna jaso zuen Ola Sin Plástico elkarte ekofeminista, Ecivis herritarren parte hartze aktiborako elkartea, Getxoko Ingurumen Aretoa eta beste pertsona partikular batetik. Martxan gaude eta Naiarak hondakinen arazoari aurre egiteko laguntza aurkitu du.\nSarean, hondakinak biltzeko jardunaldi bat antolatzen ari gara Getxoko Arrigunaga hondartzan. Irailaren 25ean, igandean, egitea aurreikusten da. Irailaren 29a inguruko data bat: munduko itsas eguna. Antolaketan aurrera egiten ari gara, eta bilketa horretan familiak, ikastetxeak eta abar inplikatu nahi ditugu.\nLaguntza guztiak ongi etorriak dira. Antolakuntzan laguntzera animatzen zara? Idatzi kaixo@sareberdeak.eushelbidera eta egin bat talde antolatzailearekin.


Andoni Amonarraiz | Andoni Amonarraiz izango da Hernaniko Alkatetzarako EAJ-PNVren hautagaia - Andoni Amonarraiz\nHernaniko EAJ-PNVk Andoni Amonarraizen aldeko apustua berretsi du, bozeramaile jeltzalea izango baita berriz ere Alkatetzarako hautagaia datorren urteko udal eta foru hauteskundeetan.\nAmonarraiz Hernanin jaio zen 1958. urtean, ezkonduta dago eta bi semeren aita da. Gaztetatik maite izan du herrigintza, eta zeregin horretan dihardu 2003. urteaz geroztik.\nDuela 24 urte egin zuen bat EAJ-PNVrekin, eta, geroztik, hainbat ardura izan ditu Udalean. 2003-2007 legegintzaldian, esaterako, Alkateordea izan zen, eta Zerbitzu Publiko eta Gizarte-zerbitzuen ardura izan zuen bere gain. San Marko eta Añarbeko mankomunitateetan kontseilari ere izan da, eta baita Hernaniko Industrialdekoa ere. Azken bi legealdietan EAJ-PNVren bozeramaile lanak egin ditu Hernaniko Udalean eta 2012. urtetik Uri Buru Batzarreko presidente ere bada.\nTeknikari gisa egin du lan Ostalaritza eta Turismoan. Enpresa eta Lan Arriskuen Prebentzioaren inguruko zenbait ikastaro egin ostean, ostalaritza munduan hasi zuen ibilbide profesionala. Zenbait jatetxetan lan egin ondoren, jatetxe-sagardotegi bat zabaldu zuen Amonarraizek, eta handik jauzia eman zuen, Eusko Jaurlaritzarentzat ostalaritzaren inguruko arlo buru bezala lan egin du. Ostalaritza sektoreko aholkulari izan da urte askoz, eta, gaur egun, kalitatezko bertako produktuak hedatzea helburu duen proiektu baten ardura dauka bere gain. Horrez gain, GuztiONA Klusterreko kide ere da.\nPolitikagintzaz haratago, kirola egitea eta familia eta adiskideekin egotea du gustuko. Kirol asko egin izan du, besteak beste, saskibaloia, eskubaloia, judoa eta padela.


Eskubide Zibil eta Politikoen Nazioarteko Ituna - Argituz\nBiltzar Orokokorrak hartu eta sinadurara ireki, berretsi eta atxikitua bere 1966ko abenduaren 16ko 2200 A (XXI) Ebazpenean.\nIndarrean jarri zen 1976ko martxoaren 23an, 49. artikuluarekin bat etorriz\nKontuan hartuz, Nazio Batuen Gutunean adierazten diren printzipioekin bat etorriz, askatasunak, justiziak eta munduko bakeak, oinarri dutela giza familiako kide guztiei datxekien duintasunaren aintzatespena bai eta beraien eskubideen berdintasun eta besterenduezintasunarena ere,\nEskubide horiek gizakiari datxekion duintasunetik ondorioztatzen direla aintzatetsiz,\nAintzatesiz, Giza Eskubideei buruzko Adierazpen Unibertsalaren ariora, pertsona bakoitzak bere eskubide zibil eta politikoak, hala nola bere eskubide ekonomiko, sozial eta kulturalak gozatzeko baldintzak sortu ezean ezin daitekeela gizaki askeari buruzko amets-helbururik egin, bere askatasun zibil eta politikoen luperketan eta beldur eta miseriatik askatua dagoen gizakiari, alegia,\nKontuan hartuz Nazio Batuen Gutunak Estatuei giza eskubide eta askatasunen errespetu unibertsal eta benetakoa sustatzeko betebeharra ezartzen diela,\nUlertuz, norbanakoak beste norbanakoekiko eta bere erkidegoarekiko eginbeharrak dituenez, ahalegintzeko betebeharra duela Itun honetan aintzatetsitako eskubideak lortu eta bete ditzan.\nOndoko artikuluak hitzartzen dituzte:\n1. Herri guztiek aske erabakitzeko eskubidea dute. Eskubide horren ariora, herriek askatasunez ezartzen dute beraien izate politikoa; halaber, euren garapen ekonomiko, sozial eta kulturala bultzatzen dute. 2. Helburu horiek erdiesteko, herri guztiek euren aberastasunak eta baliabide naturalak aske xeda ditzakete, elkarrekiko onuraren printzipioa oinarri duen nazioarteko lankidetza ekonomikotik eta nazioarteko zuzenbidetik eratortzen diren betebeharrei kalterik egin gabe. Ezein kasutan ezin izango zaio herri bati bere bizibiderik kendu.\n3. Itun honetako Estatu Alderdiek, baita lurralde ez autonomoak eta fideikomisoan daudenak administratzeko erantzukizuna duten Estatuek ere, aske erabakitzeko eskubidearen egikaritza sustatu eta eskubide hori errespetatuko dute, Nazio Batuen Gutunaren xedapenekin bat etorriz.\n1. Itun honetako Estatu Alderdi bakoitzak konpromisoa hartzen du bere lurraldean egon eta bere jurisdikzioaren menpe dauden norbanako guztiei Itun honetan aintzatetsitako eskubideak errespetatu eta bermatzeko ondoko bereizketarik gabe: arraza, kolore, sexu, hizkuntza, erlijio, iritzi politiko edo beste era batekoak, nazioko zein gizarteko jatorria, maila ekonomiko, jaiotza edo beste gizarte baldintzarik gabe. 2. Estatu Alderdi bakoitzak konpromisoa hartzen du neurri egokiak hartzeko Itunean aintzatetsitako eskubideak eragingarri egin daitezen, behar diren legegintzazko edo bestelako xedapenak emanez, bere Konstituzio prozedura eta Itun honetako xedapenen arabera. Hori guztia baldin eta dagoeneko legegintzazko edo beste izaerako xedapenek eskubideok bermatzen ez badituzte.\n3. Itun honetako Estatu Alderdi bakoitzak konpromisoa hartzen du ondokoa bermatzeko:\na) Pertsona orok errekurtso eraginkorra jarri ahal izango duela baldin eta Itun honetan aintzatetsitako eskubide eta askatasunak urratzen bazaizkio, nahiz eta urratzea eginkizun ofizialen egikaritzan jardun zuten pertsonek sortu;\nb) Epai, administrazio edo legegintzazko agintari eskudunak edota Estatuaren lege eraentzak ezarritako beste edozein agintari eskudunak, erabakia hartuko du errekurtso hori jartzen duen pertsona ororen eskubideen gainean. Horrez gain, epai errekurtsoa garatuko du;\nc) Agintari eskudunek erabaki oro beteko dutela baldin eta errekutsoari oniritzia eman bazaio.\nItun honetako Estatu Alderdiek konpromisoa hartzen dute gizon eta emakumeei bermatzeko berdintasunean goza ditzaten Itunean adierazitako eskubide zibil eta politiko guztiak.\n1. Nazioaren bizitza arriskuan jartzen duten salbuespeneko egoeretan, salbuespeneko egoera ofizialki aldarrikatu denean, Itun honetako Estatu Alderdiek Itunaren arabera hartutako betebeharrak etetzea xedatu ahal izango dute, xedapenok egoeraren zer-nolakora hertsiki mugatuko badira ere. Ezein modutan xedapen horiek ezin dira bateraezinak izan nazioarteko zuzenbideak ezarritako gainerako betebeharrekin. Halaber, xedapenok ezin dute ekarri arraza, kolore, sexu, hizkuntza, erlijio edo gizarteko jatorrian bakarrik oinarritzen den bereizkeriarik. 2. Aurreko xedapenak ez du baimentzen 6, 7, 8 (1 eta 2. lerroaldeak), 11, 15, 16 eta 18. artikuluen etetea.\n3. Etete eskubidea erabiltzen duen Itun honetako Estatu Alderdi orok Itun honetako gainerako Estatu Alderdiak berehala informatuko ditu etendako xedapenen eta etetea eragin duten arrazoien inguruan, Nazio Batuen Idazkari Nagusiaren bidez. Bide bera erabilita beste komunikazio bat egingo da etete hori bukatutzat ematen den datan.\n1. Itun honetako ezein xedapen ezin izango da ondoko esanguran interpretatu: Estatu, talde edo norbanakoari eskubidea ematen zaiola Itunean aintzatetsitako edozein eskubide eta askatasun suntsitzeko asmoarekin jardunak hasi edo egintzak bideratzeko. Halaber, ezin izango dute Itunak ezarritakoa baino murrizketa gehiagorik jarri eskubide eta askatasunen gain. 2. Onartezina da lege, hitzarmen, araudi edo ohitura bidez, Estatu Alderdiak aintzatetsitako edo Estatuan indarrean dauden oinarrizko giza eskubideen murrizketa edo urritzea, Itunak aintzatetsi ez edo maila txikiagoan aintzatesten dituenaren aitzakiarekin.\n1. Bizitza eskubidea gizakiari datxekio. Legeak eskubide hori babestuko du. Inori ezin izango zaio bizitza nahierarakotasunez kendu. 2. Heriotza zigorra abolitu ez duten herrietan, heriotza zigorra bakarrik ezarri ahal izango da deliturik astunenen kasuan, delitua egiteko unean indarrean dauden legeekin bat etorriz. Gainera legeok ezin daitezke Itun honetako zein Genozidio Delituaren gaineko Prebentzio eta Zehapenerako Hitzarmeneko xedapenen aurkakoak izan. Zigor hori auzitegi eskudunak emandako behin betiko epaia betetzeko bakarrik ezarri ahal izango da.\n3. Bizitza kentzea genozidio delitua denean ulertuko da artikulu honen ezelako xedapenak ez dituela inolaz ere desenkusatzen Estatu Alderdiak, Genozidio Delituaren gaineko Aurrearreta eta Zehapenerako Hitzarmenaren xedapenen arabera bereganatu dituzten betebeharrak betetzeko.\n4. Heriotzara kondenatua izan den pertsona orok indultua nahiz heriotza zigorraren ordezpena eskatzeko eskubidea izango du. Amnistia, indultua edo heriotza zigorraren ordezpena kasu guztietan eman ahal izango dira.\n5. 18 urtetik beherakoek eta haurdun dauden emakumeek egindako delituengatik ezingo da heriotza zigorrik jarri.\n6. Itun honetako Estatu Alderdiak ezin izango du Itun honetako ezein xedapen erabili heriotza zigorraren ezabaketa atzeratu edo saihesteko.\nInor ez da tortura ezta zigor edo tratu krudel, jasangaitz zein degradatzaileen menpe jarriko. Bereziki, inor ez da bere adostasun askerik gabe esperimentu mediku zein zientifikoen menpe jarriko.\n1. Inor ez da esklabotzapean egongo. Esklabotza eta esklaboen salerosketa debekatuta egongo dira bere modu guztietan. 2. Inor ez da joputzapean egongo.\n3. a) Inor ez da hertsatuko derrigorrezko edo nahitaezko lana burutzera.\nb) Aurreko tartekadura ondoko esanguran interpretatuko da: hainbat herrialdetan, presoaldi zigorrarekin batera zenbait delitu derrigortutako lanarekin zigortzen badituzte, ez da debekatzen auzitegi eskudunak ezarritako derrigortutako lan zigorraren betepena.\nc) Lerroalde honen ondoreetarako ez dira “derrigorrezko zein nahitaezko lan” gisa hartuko:\ni) Ildo beretik b) tartekaduran aipatutako lan edo zerbitzuetaz gain, legez emandako erabaki judizial baten arabera preso dagoen pertsona bati ohiz eskatzen zaizkion lan edo zerbitzuak, ez eta erabakiaren arabera preso egon den eta baldintzapeko askatasunean dagoen pertsonari eskatutakoak ere.\nii) Militar izaerako zerbitzua. Kontzientzia arrazoiengatik salbuespena onartzen den herrialdeetan, kontzientzia arrazoiak direla-eta zerbitzu militarraren aurka jartzen direnek legearen arabera nazioari eman behar dioten zerbitzua.\niii) Arrisku edo lazeria egoeretan ezarritako zerbitzua, bizitza edo gizataldearen ongizatea mehatxupean dagoelako.\niv) Gizabidezko betebehar arruntek barneratzen duten lan edo zerbitzua.\n1. Edozein pertsonak norbere askatasun eta segurtasunerako eskubidea du. Ezin da inor nahierara atxilotu edo kartzelapean jarri. Inori ezin zaio askatasunik kendu, Legeak finkatutako zioen eta prozeduraren arabera izan ezik. 2. Atxilotutako pertsona oro, atxiloketa unean, informatu beharko dute atxiloketaren arrazoien inguruan eta atzerapenik gabe bere aurka azaldutako akusazioa jakinaraziko zaio.\n3. Zigor urratzeagatik atxilotu edo preso hartu duten pertsona oro atzerapenik gabe eramango dute epailearen aurrera edo beste funtzionarioaren aurrera, legeak azken horri epai eginkizunak egikaritzeko baimena ematen badio. Gainera, pertsona orok zentzuzko epean epaitua izateko edo aske lagatzeko eskubidea izango du. Epaituak izango diren pertsonen aurrearretazko presoaldia ez da arau orokorra izan behar; horien askatasuna, ordea, bermeen menpe egon daiteke judizioaren egintzan edo auzibidezko diligentzien edozein unetan akusatuaren agerraldia segurtatzeko eta, kasua balitz, epaitza betearazteko.\n4. Atxiloketa edo presoaldiagatik askatasuna kendu dioten pertsona orok auzitegiari errekurtsoa jartzeko eskubidea izango du, auzitegiak ahalik eta eperik laburrenean presoaldiaren legezkotasunari buruz erabaki dezan. Presoaldia legez aurkakoa balitz, auzitegiak pertsona horren askatasuna aginduko du.\n5. Legez aurka atxilotu edo preso hartu duten pertsona orok medeapena jasotzeko eskubide eraginkorra izango du.\n1. Askatasuna kendu dioten pertsona oro gizalegez eta gizakiari datxekion duintasuna errespetatuz tratatuko da. 2. a) Auzipetuak kondenatuengandik banatuta egongo dira, aparteko egoeratan izan ezean. Auzipetuek tratamendu desberdina jasoko dute, hots, Kondenatuak ez dauden pertsonei dagokiena.\nb) Adingabeko auzipetuak helduengandik banatuta egongo dira. Adingabekoak hainbat arinen auzitegien aurrera eraman beharko dituzte, judizioa burutzeko.\n3. Presoleku eraentza tratamenduan datza; tratamendu horren oinarrizko helburua zigortuen zuzenketa eta gizarteratzea izango da. Adingabeko delitugileak helduengandik banatuta egongo dira, eta euron adin eta izate juridikoari dagokien tratamenduaren menpe jarriko dituzte.\nInor ez dute kartzelaratuko kontratu betebeharra bete ezin hutsagatik.\n1. Estatuaren lurraldean legez dagoen edonor lurralde horretan zehar askatasunez zirkulatzeko eta bertan bere egoitza askatasunez aukeratzeko eskubidea izango du. 2. Edonork edozein herritatik askatasunez irteteko eskubidea izango du, baita bere herritik ere.\n3. Lehen aipatu eskubide horiek ez dute murrizketarik izango, ondokoetan izan ezean: legeak murrizketok ezartzean; murrizketok beharrezkoak direnean nazioko segurtasuna, ordena publikoa, osasuna zein moral publikoa edo gainontzekoen eskubide eta askatasunak babesteko; eta murrizketak itun honetan aintzatetsitako gainontzeko eskubideekin baterakorrak direnean.\n4. Inori ezingo zaio nahierarakotasunez kendu bere herrian sartzeko eskubiderik.\nItun honetako Estatu Alderdi baten lurraldean legez dagoen atzerritarra bakarrik kanporatu ahal izango da legez hartutako erabakiaren betepenean. Atzerritarrari baimena emango zaio kanporatzearen aurka dituen arrazoiak azaltzeko, baldin eta nazioko segurtasun arrazoi larriek kontrakoa ezartzen ez badute. Halaber, atzerritarrari bide emango zaio bere kasua agintari eskudunak edo berak bereziki izendatutako pertsona zein pertsonek kasua berrikus dezaten, baita, horretarako, pertsona horien aurrean ordezkaritza izateko ere.\n1. Pertsona guztiak berdinak dira auzitegi eta justizi gorteetan. Pertsona orok eskubidea izango du legez ezarritako auzitegi eskudun, lokabe eta inpartzialak jendeaurrean eta beharrezko bermeekin entzun diezaion, bere aurka azaldutako zigor izaerako edozein akusazioaren tramitazioan edo pertsona horren eskubide zein betebehar zibilak zehaztean. Gizarte demokratikoan, prentsa eta jendea judizio guztietatik edo batzuetatik baztertu ahal izango dira, moral, ordena publiko edo nazioko segurtasun arrazoiak direla eta; edo alderdien bizitza pribatuaren interesak behar duenean, edo autuaren inguruabar bereziak direla eta auzitegiaren aburuz behar-beharrezkoa denean, publizitatea justiziaren kaltetan izan daitekeelako. Baina zigor edo administrazio auzibidearekiko epaiak publilkoak izango dira, adingabekoen interesak kontrakoa behar duenean, ezkontzari edo adingabekoen tutoretzari buruzko auzietako akusazioetan. 2. Delituagatik akusatzen den pertsona orok errugabea delako presuntziorako eskubidea du, legearen arabera erruduntasuna frogatzen ez den bitartean.\n3. Prozesuan zehar, delituagatik akusatzen den pertsona orok eskubidea izango du berdintasun osoz ondoko gutxieneko berme hauek edukitzeko:\na) Atzerapenik gabe, ulertzen duen hizkuntzan eta zehat-mehatz informatua izatea, bere aurka azaldutako akusazioaren izaera eta arrazoien gainean;\nb) Bere defentsaren prestaketarako denbora eta baliabide egokiak edukitzea eta bere aukerako defentsariarekin komunikatzea;\nc) Bidegabeko luzapenik gabe epaitua izatea;\nd) Prozesuan parte hartzea eta bere burua defendatu edo bere aukerako defentsariaren laguntza izatea; defentsaririk edukiko ez balu, defentsaria edukitzeko duen eskubidearen berri ematea. Halaber, justiziaren interesak behar duenean, ofiziozko defentsaria dohainik izendatu dakion, baldin eta berori ordaintzeko behar besteko baliabiderik izango ez balu;\ne) Itauntzea edo kargu lekukoak itaunaraztea, hala nola, zuribide lekukoen agerraldia lortzea eta horiek kargu lekukoen baldintza berberetan itaunduak izatea;\nf) Auzitegiak erabiltzen duen hizkuntza ez badu ulertzen ezta hitzegiten ere, interpretatzaile baten laguntza dohainik izatea;\ng) Bere buruaren aurka aitorpenik egiteko edo bere burua erruduntzat jotzeko behartuta ez izatea.\n4. Adingabekoei zigor ondoreetarako ezar dakieken prozeduran, aintzat hartuko dira adingabekoa dela eta horren gizarteratzea bultzatzearen garrantzia.\n5. Delituagatik errudun deklaratu den pertsona orok eskubidea izango du berari ezarritako epaitza kondenatzailea eta zigorra gorengo auzitegiaren menpe jartzeko, Legeak ezarritakoarekin bat.\n6. Epai kondenatzaile irmoa geroago ezeztatua izan bada, edo kondenatua indultatua izan bada oker judiziala erabat frogatzen duen egitatea gertatu edo atzeman delako, aipatu epaiaren ondorioz zigorra jasan duen pertsonak legearen araberako kalte-ordaina jaso beharko du, egitate ezezaguna zati batez edo osorik egoki ez ezagutaraztea kondenatuari egotzi dakiokeenean frogatu ezik.\n7. Inor ezingo dute epaitu edo zehatu delituagatik baldin eta lehenago herrialde bakoitzeko lege eta zigor prozeduraren arabera emandako epai irmo bidez delitu beragatik kondenatu edo absolbitu bada.\n1. Inor ez dute kondenatuko egiteko unean delitu ez diren egite edo ez-egiteengatik, herrialdeko edo nazioarteko zuzenbidearen ariora. Halaber, ez da delitua egiteko unean aplika daitekeen baino zigor astunagorik ezarriko. Delitua egin ondoren, legeak zigor arinagoa ezartzea xedatzen badu, delitugilea horren onura izango du. 2. Artikulu honetan xedatutako ezer ez da pertsona baten judizio zein kondenaren aurka jarriko egite zein ez-egiteak gauzatzeko unean delitu izango balira nazioarteko erkidegoak aintzatetsitako printzipio orokorren arabera.\nGizaki orok eskubidea du bere nortasun juridikoa aintzatetsi dakion toki guztietan.\n1. Inork ez ditu jasango bere bizitza pribatuan, familian, egoitzan edo postatrukean nahierarako edota legez aurkako eskusartzerik, ezta bere ohore eta ospearen aurkako erasorik ere. 2. Eskusartze edo eraso horiei aurre egiteko, pertsona orok legearen babesa izateko eskubidea du.\n1. Persona orok pentsamendu, kontzientzia eta erlijio askatasunerako eskubidea du. Eskubide horrek ondoko askatasunak barneratzen ditu: norberak aukeratutako erlijio edo sinisteak eduki edo hartzea, hala nola, bakarka zein taldeka, jendaurrean nahiz pribatuan, norberaren erlijio eta sinisteak adieraztea, kultu, errituen ospaketa, eginera eta irakaskuntzaren bidez. 2. Inor ez da neurri hertsagarrien menpe jarriko, baldin eta neurriok norberak aukeratutako erlijio edo sinisteak eduki edo hartzeko askatasunari kalte eginez gero.\n3. Norberaren erlijioa edo sinisteak adierazteko askatasuna bakarrik legeak ezarritako mugen menpe egongo da, baldin eta mugak beharrezkoak badira segurtasuna, ordena, osasun zein moral publikoak edo gainontzekoen oinarrizko eskubide eta askatasunak babesteko.\n4. Itun honetako Estatu Alderdiek konpromisoa hartzen dute guraso eta kasua balitz, legezko tutoreen askatasuna errespetatzeko, seme-alabek guraso edo tutoreen sinisteekin bat datorren erlijio eta moral hezkuntza jaso dezaten bermatuz.\n1. Inor ezingo dute eragotzi bere iritziak direla eta. 2. Pertsona orok adierazpen askatasunerako eskubidea du. Eskubide horrek mota guztietako informazio eta ideiak bilatu, jaso eta zabaltzeko askatasuna barneratzen du, ahoz, idatziz, modu inprimatu zein artistikoan edo bere aukerako beste edozein prozeduraren bidez, mugarik kontuan hartu gabe.\n3. Artikulu honetako 2. lerroaldean ezarritako eskubidearen egikaritzak eginbehar eta erantzukizun bereziak dakartza. Ondorioz, eskubidearen egikaritza zenbait murrizketen menpe egon daiteke; hala ere, legeak berariaz ezarri beharko ditu murrizketok eta beharrezkoak izango dira:\na) Gainontzekoen eskubide edo ospearen errespetua segurtatzeko.\nb) Nazioko segurtasuna, ordena publikoa edo osasun zein moral publikoa babesteko.\n1. Legeak debekatuko du gudaren aldeko propaganda oro. 2. Legeak debekatuko du bereizkeria, etsaitasun edo bortxara bultzatzen duten nazio, arraza edo erlijioarekiko gorrotoaren apologia oro.\nBatzartze baketsurako eskubidea aintzatesten da. Eskubide horren egikaritza legeak bakarrik ezarritako murrizketen menpe egon ahal izango da, baldin eta murrizketa horiek beharrezkoak badira gizarte demokratikoan, nazioko segurtasuna, segurtasun publikoa zein ordena publikoaren intereserako edota osasun zein moral publikoa nahiz gainontzekoen eskubide eta askatasunak babesteko.\n1. Pertsona orok eskubidea du beste batzuekin askatasunez elkartzeko, sindikatuak eratu eta bere interesen babeserako sindikatuetara afiliatzeko eskubidea barne. 2. Eskubide horren egikaitza legeak bakarrik ezarritako murrizketen menpe egon ahal izango da, baldin eta murrizketa horiek beharrezkoak badira gizarte demokratikoan, nazioko segurtasuna, segurtasun publikoa zein ordena publikoaren intereserako edota osasun zein moral publikoa nahiz gainontzekoen eskubide eta askatasunak babesteko. Artikulu honek ez du eragotziko eskubidearen egikaritzari legezko murrizketak jartzea, indar armatu eta poliziaren kideen kasuan.\n3. Artikulu honetako ezein xedapenak ez ditu baimentzen Lanaren Nazioarteko Erakundearen sindikatu askatasunari eta sindikatuetara afiliatzeko eskubideari buruzko 1948ko Hitzarmenaren Estatu Alderdiak legegintzazko neurriak har ditzaten Hitzarmenean ezarritako bermeei kalterik egin ahal badiete. Halaber, ez du baimentzen legearen aplikazioa, aipatu bermeei kalterik egingo badie.\n1. Familia gizartearen berezko eta oinarrizko osagaia da, eta gizartearen eta Estatuaren babesa izateko eskubidea dauka. 2. Gizonak eta emakumeak ezkontzarako duten eskubidea aintzatesten da, baita familia osatzeko eskubidea ere, horretarako behar den adina badute.\n3. Ezkongaien adostasun aske eta osorik gabe ezin da ezkontzarik egin.\n4.Itun honetako Estatu Alderdiek neurri egokiak hartuko dituzte, bi ezkontideen eskubidea eta erantzukizun berdintasuna ziurtatzeko ezkontzari begira, bai ezkontzak dirauen bitartean, bai eta ezkontza desegindakoan ere. Ezkontza desegin eta gero, seme-alaben babesa bermatuko duten xedapenak hartuko dira.\n1. Haur orok eskubidea du adingabeko izateak behar dituen babes neurriak edukitzeko. Neurriok bai bere familiak zein gizarteak eta Estatuak emango dizkiote, arraza, kolore, sexu, hizkuntza, erlijio, nazioko zein gizarteko jatorria, maila ekonomiko edo jaiotza arrazoiengatiko bereizkeriarik gabe. 2. Jaio ondoren haur oro berehala inskribatuko da eta izena eduki beharko du.\n3. Haur orok naziokotasuna eskuratzeko eskubidea du.\n2. artikuluan aipatu bereizketa eta bidegabeko murrizketarik gabe, hiritar guztiek ondoko eskubide eta aukerak edukiko dituzte: a) Gai publikoen zuzendaritzan parte hartzea zuzenean edo askatasunez aukeratutako ordezkarien bidez,\nb) Botoa eman eta hautatuak izatea ondoko ezaugarriak dituzten hauteskundeetan: aldizkakoak, kautoak, sufragio unibertsal eta berdinaren bidez nahiz hautesleen borondatearen adierazpen askea bermatzen duen boto sekretuaren bidez egindakoak.\nc) Berdintasun baldintza orokorretan, bere herrialdeko funtzio publikoetara sarbidea edukitzea.\nPertsona guztiak berdinak dira legearen aurrean eta, bereizkeriarik gabe, legetik babes berdina jasotzeko eskubidea dute. Horrela, legeak era guztietako bereizkeriak debekatuko ditu eta pertsona guztiei babes berdina eta benetakoa bermatuko die edozein bereizkeriaren kontra, arraza, kolore, sexu, hizkuntza, erlijio, iritzi politiko edo beste era batekoak, nazioko zein gizarteko jatorria, maila ekonomiko, jaiotza edo beste gizarte baldintzak direla eta.\nGutxiengo etniko, erlijioso edo linguistikoak dauden Estatuetan, gutxiengo horretako pertsonei ez zaie ukatuko bere taldeko gainerako kideekin erkidean dagokien eskubidea, norberaren bizitza kulturala eduki, norberaren erlijioa aitortu zein praktikatu eta norberaren hizkuntza erabiltzeko.\n1. Giza Eskubideen Komitea eratuko da (aurrerantzean Komite). Hamazortzi kideek osatuko dute Komitea eta jarraian adieraziko diren eginkizunetan jardungo du. 2. Komitea osatuko dute Itun honetako Estatu Alderdietako naziokoek. Giza eskubide alorrean trebetasun ezaguna izan eta osotasun moral handia duten pertsonak izan beharko dira kideak. Kontuan izango da esperientzia juridikoa duten pertsona batzuen parte-hartzea.\n3. Komiteko kideak euren izenean hautatu eta beraien eginkizunak euren izenean egikarituko dituzte.\n1. Komiteko kideak bozketa sekretuaren bidez hautatuko dira 28. artikuluko baldintzak bete eta Ituneko Estatu Alderdiek helburu horretarako proposatzen dituzten pertsonen zerrendatik. 2. Ituneko Estatu Alderdi bakoitzak gehienez bi pertsona proposa ditzake. Pertsona horiek proposatzen dituen Estatuko naziokoak izango dira.\n3. Pertsona bera behin baino gehiagotan proposa daiteke.\n1. Hasierako hautaketa egingo da Ituna indarren sartu eta ondorengo sei hilabetetan gehien jota.2. Komitea hautu baino lau hilabete lehenago gutxienez, 34. artikuluaren arabera adierazitako hutsa betetzeko egiten den hautaketa ez bada Nazio Batuen Idazkari Nagusiak Itun honetako Estatu Alderdiak idatziz gonbidatuko ditu Komiterako beraien hautagaiak aurkez ditzaten hiru hilabeteko epemugan.\n3. Nazio Batuen Idazkari Nagusiak aurkeztu diren hautagaien zerrenda prestatuko du ordena alfabetikoz. Gainera, hautagairik izendatu duen Estatu Alderdia adieraziko du. Zerrenda Itun honen Estatu Alderdiei berri emango die hautaketa bakoitza baino hilabete lehenago beranduen jota.\n4. Komiteko kideen hautaketa Itun honetako Estatu Alderdien batzarrean egingo da. Batzarrerako deia Nazio Batuen Idazkari Nagusiak egingo du, Erakundeko egoitzan. Batzarrean, Komiteko kide hautatua izateko, botorik gehien eta botoa eman eta egon diren Estatu Alderdien ordezkarien erabateko gehiengoa lortu behar dira. Batzar horretako quoruma Ituneko Estatu Alderdien bi herenek osatuko dute.\n1. Komiteak ezin izango du Estatu bereko nazioko bat baino gehiago izan.2. Komitea hautatzean kontuan izango da kideen ekitatezko banaketa geografikoa. Halaber, kontuan izango dira zibilizazio modu desberdinen eta sistema juridiko nagusien ordezkaritza.\n1. Komiteko kideak lau urterako hautatuko dira. Horiek berrautatu daitezke hautagaiak berriro aurkezten badira. Lehenengo hautaketan aukeratutako bederatzi kideren agintealdia, ordea, bi urte buru ahituko da. Lehenengo hautapena eta berehala, 30. artikuluko 4. lerroaldean aipatutako batzarreko Lehendakariak, bederatzi kide horien izenak zozketa bidez izendatuko ditu.2. Agintealdia ahitzean egiten diren hautaketak Ituneko zati honetako aurreko artikuluen arabera egingo dira.\n1. Gainerako kideek aho batez uste badute Komiteko kide batek bere eginkizunen jarduna utzi duela aldi baterako absentzia ez den arrazoiagatik, Komiteko Lehendakariak Nazio Batuen Idazkari Nagusiari egitate hori jakinaraziko dio. Nazio Batuen Idazkari Nagusiak kide horren postua hutsik dagoela adieraziko du.2. Komiteko kide baten heriotza edo uko egite kasuan, Lehendakariak berehala jakinaraziko dio Nazio Batuen Idazkari Nagusiari. Idazkari Nagusiak postua hutsik dagoela adieraziko du heriotzaren datatik edo uko egitea eragingarria den datatik.\n1. 33. artikuluaren arabera postua hutsik dagoela adierazten bada, eta ordezkatua izan behar den kidearen agintealdia adierazpen hori eman eta hurrengo sei hilatetetan ahitzen ez bada, Nazio Batuen Idazkari Nagusiak hori jakinaraziko dio Itun honetako Estatu Alderdi bakoitzari eta Alderdiek hautagaiak aurkeztu ahal izango dituzte hutsik dagoen postua betetzeko bi hilabeteko epean, 29. artikuluko 2. lerroaldean ezarritakoarekin bat.2. Nazio Batuen Idazkari Nagusiak, horrela izendatutako hautagaien zerrenda prestatuko du ordena alfabetikoz eta Itun honetako Estatu Alderdiei zerrendaren berri emango die. Hutsik dagoen postua betetzeko egiten den hautaketa Ituneko atal honetako xedapen egokien bidez burutuko da.\n3. Postua hutsik dagoela 33. artikuluaren arabera adierazi denean hori betetzeko hautatua izan den Komiteko kide orok kargua beteko du Komitean postua hutsik utzi zuen kidearen agintealdiatik gelditzen den denboran zehar..\nKomiteko kideek Nazio Batuen fondoetatik ordainsariak jasoko dituzte Biltzar Nagusiak ezartzen duen modu eta baldintzetan, Nazio Batuen Biltzar orokorrak onetsi eta gero. Ordainsariek, kontuan izango dute Komitearen eginkizunen garrantzia.\nNazio Batuen Idazkari Nagusiak beharrezko langile eta zerbitzuak emango ditu, Komitea itun honen araberako bere eginkizunetan eragingarriro jardun dadin.\n1. Nazio Batuen Idazkari Nagusiak Komitearen lehenengo batzarrerako deia egingo du Nazio Batuen egoitzan.2. Lehenengo batzarraren ostean, Komitea batzartuko da bere araudian ezartzen diren garaietan.\n3. Gehienetan Komitea batzartuko da Nazio Batuen Egoitzan edo Nazio Batuen Bulegoan, Genevan.\nEginkizunetan hasi aurretik, Komiteko kideek handikiro adieraziko dute Komiteko jendaurreko bilkuran beraien zereginean inpartzialtasun eta kontzientzia osoz jardungo dutela.\n1. Komiteak bere Mahaia bi urterako hautatuko du. Mahaiko kideak berrautatu daitezke.2. Komiteak bere araudia ezarriko du. Bertan, besteen artean, ondokoa xedatuko da:\na) Quoruma hamabi kidek osatuko dute;\nb) Komiteko erabakiak bertan dauden kideen botoen gehiengoarekin hartuko dira.\n1. Itun honetako Estatu Alderdiek konpromisoa hartzen dute txostenak aurkezteko hartu dituzten xedapenei buruz, xedapenok Itunean aintzatetsitako eskubideak eragingarri bihurtuz. Halaber, eskubide horien gozatzearen inguruan egin duten aurrerapenari buruzko txostenak aurkeztuko dituzte:a) Estatu Alderdi interesatuei dagokienez, Itun hau indarrean sartu eta urtebeteko epean;\nb) Aurrerantzean, Komiteak eskatzen duen bakoitzean.\n2. Txosten guztiak Nazio Batuen Idazkari Nagusiari aurkeztuko zaizkio eta Idazkari Nagusiak txostenak Komiteari igorriko dizkio, horiek aztertzeko. Itun honen aplikazioa ukitzen duten faktore eta zailtasunik egonez gero, txostenen bidez azalduko dira.\n3. Komitearekin kontsultak egin ondoren Nazio Batuen Idazkari Nagusiak eskualdatu ahal izango dizkie erakunde espezializatu interesatuei txostenen zatien kopiak, baldin eta erakundeon eskumen esparruan sartzen badira.\n4. Komiteak aztertuko ditu Itun honetako Estatu Alderdiek aurkezten dituzten txostenak. Komiteak bere txostenak eta egoki derizkion iruzkin orokorrak igorriko dizkie Estatu Alderdiei. Halaber, Komiteak igorri ahal izango dizkio Ekonomia eta Gizarte Kontseiluari aipatu iruzkin horiekin batera, Ituneko Estatu Alderdiengandik jaso dituen txostenen kopiak.\n5. Estatu Alderdiek artikulu honen 4. lerroaldearen ariora egiten den edozein iruzkini buruzko oharrak aurkez diezazkiokete Komiteari.\n1. Artikulu honen arabera, Itun honetako Estatu Alderdi orok edonoiz adieraz dezake Komitearen eskumena aintzatesten duela ondoko komunikazioak jaso eta aztertzeko: Estatu Alderdi batek alegatzen duenean beste Estatu Alderdi batek Itun honek ezartzen dizkion betebeharrak betetzen ez dituela. Artikulu honen arabera egindako komunikazioak bakarrik onartu eta aztertu ahal izango dira baldin eta komunikazioak aurkezten dituen Estatuak adierazpena egin badu Komitearen eskumena aintzatetsiz bere gainean. Komiteak ez du onartuko horrelako adierazpenik egin ez duen Estatuaren komunikaziorik. Artikulu honen arabera jasotako komunikazioak, ondoko prozeduraren arabera tramitatuko dira:a) Itun honetako Estatu Alderdi batek uste badu beste Estatu Alderdi batek Itun honetako xedapenak betetzen ez dituela, Estatu horri autuaren gaineko oharra egin diezaioke idatzizko komunikazioaren bidez. Komunikazioa jaso den datatik zenbatzen hasita hiru hilabeteko epean, Estatu jasotzaileak idatziz autua argitzen duen azalpena edo beste edozein adierazpen emango dio komunikazioa bidali duen Estatuari. Azalpenak, ahalezkoa eta egokia den neurrian, ondokoak aipatuko ditu: nazioko prozedurak eta hartutako errekurtsoak, tramitean daudenak edo helburu horretarako erabil daitezkeenak.\nb) Autua ebazten ez bada bi Estatu Alderdi interesatuen adostasunarekin Estatu jasotzaileak lehenengo komunikazioa jaso duen datatik zenbatzen hasita sei hilabeteko epean, bi Estatu Alderdi interesatuetariko edozeinek autua Komitearen menpe jartzeko eskubidea edukiko du, Komiteari eta beste Estatuari igorritako jakinarazpenaren bidez.\nc) Barne jurisdikzioan izan daitezkeen errekurtso guztiak jarri eta agortu direla egiaztatu ondoren, Komiteak aurkezten zaion autua ezagutuko du, orokorrean onartzen diren nazioarteko zuzenbidearen printzipioekin bat etorriz. Ez da erregela hori aplikatuko baldin eta aipatu errekurtsoen tramitazioa bidegabe luzatzen bada.\nd) Komiteak bilkurak egingo ditu ateak itxita, egingo du artikulu honetan ezarritako komunikazioak aztertzen dituenean.\ne) Komiteak bere ahalegin onak Estatu Alderdi interesatuen esku jarriko ditu, autuaren adiskidetasunezko konponbidea lortzeko, c tartekadurako xedapenei kalterik egin gabe. Konponbide hori giza eskubideen eta Itun honetan aintzatetsitako funtsezko askatasunen errespetuan oinarrituko da.\nf) Komitearen menpe jartzen den autu orotan, Komiteak eska diezaieke b tartekaduran aipatzen diren Estatu Alderdi interesatuei edozein informazio egoki eman diezaioten.\ng) Hariari segiz b tartekaduran aipatzen diren Estatu Alderdi interesatueek eskubidea izango dute Komitean ordezkatuak egoteko, autua Komitean aztertzen denean. Halaber, ahoz, idatziz edo era bietan azalpenak aurkezteko eskubidea izango dute.\nh) Komiteak txostena aurkeztuko du b tartekaduran aipatu jakinarazpenaren jasotze datatik hurrengo hamabi hilabeteetan, bertan:\ni) Gisa horretan e tartekaduran ezarritakoaren arabera konponbidea lortu bada, egitateen eta lortutako konponbidearen azalpen laburra egingo da.\nii) Bide beretik e tartekaduran ezarritakoaren arabera konponbiderik lortu ez bada, egitateen azalpen laburra egingo da eta Estatu Alderdi interesatuek egin dituzten idatzizko azalpenak eta ahozko azalpenen aktak gehituko ditu.\nAutu bakoitzean, Estatu Alderdi interesatuei txostena igorriko zaie.\n2. Artikulu honetako xedapenak indarrean sartuko dira Itun honetako hamar Estatu Alderdik artikulu honen l. tartekaduran aipatutako adierazpenak egiten dituztenean. Estatu Alderdiek adierazpenok gordailatuko dituzte Nazio Batuen Idazkari Nagusiaren boterepean. Idazkari Nagusiak gainerako Estatu Alderdiei adierazpenon kopia igorriko die. Adierazpen oro edozein unetan ken daiteke Idazkari Nagusiari zuzendutako jakinarazpenaren bidez. Kentze horrek ez du eragotziko autuaren azterketa baldin eta artikulu honen arabera jadanik igorri bada autua komunikazioaren bidez. Ez da Estatu Alderdi baten komunikazio berririk onartuko, Nazio Batuen Idazkari Nagusiak adierazpena kentzeko jakinarazpena jaso ondoren, Estatu Alderdi interestuak adierazpen berria egin ezean.\n1. 41. artikuluarekin bat etorriz, Komiteari igorritako autua ebazten ez bada Estatu Alderdi interesatuen adostasunez, Komiteak Estatu Alderdi interesatuen aurretiazko baimenarekin, Adiskidetzerako Batzorde berezia era dezake (aurrerantzean Batzorde). Batzordearen ahalegin onak Estatu Alderdi interesatuen esku jarriko dira, autuaren adiskidetasunezko konponbidea lortzeko Itun honen errespetuan oinarrituta.b) Estatu Alderdi interesatuek onartzeko moduko bost pertsonek osatuko dute Batzordea. Hiru hilabete igaro eta gero Estatu Alderdi interesatuak ados jartzen ez badira osotasunean zein zati batez Batzordearen osaketari buruz, Komiteak hautatuko ditu Batzordeko kideak, kide horien inguruan adostasunik egon ez bada. Hautaketa Komiteko kideen artean egingo da, botazio sekretu eta bi hereneko gehiengoaren bidez.\n2. Batzordeko kideek beraien eginkizunak euren izenean egikarituko dituzte. Ez dira Estatu Alderdi interesatuetako naziokoak izango, ezta Itun honetan Alderdi ez den Estatuko naziokoak ez eta 41. artikuluan ezarritako adierazpena egin ez duen Estatu Alderdi baten naziokoak ere.\n3. Batzordeak bere Lehendakaria hautatuko du, eta bere araudia onetsiko du.\n4. Batzordearen batzarrak gehienetan Nazio Batuen Egoitzan edo Nazio Batuen Bulegoan, Genevan, egingo dira. Dena den, beste edozein toki egokitan egin ahal izango dira, baldin eta Batzordeak hori adosten badu, Nazio Batuen Idazkari Nagusiarekin eta Estatu Alderdi interesatuekin kontsultatuta.\n5. Ildo beretik, 36. artikuluan ezarritako idazkaritzak zerbitzuak emango dizkie artikulu honen ariora ezartzen diren Batzordeei ere.\n6. Komiteak jaso eta aztertu duen informazioa Batzordeari igorri zaio eta Batzordeak Estatu Alderdi interesatuei eska diezaieke beste edozein informazio egoki igorri diezaioten.\n7. Batzordeak Komiteko Lehendakariari txostena aurkeztuko dio Batzordeak autuaren alde guztiak aztertzen dituenean eta autuaren ezagupena duenetik hamabi hilabeteko epean gehien jota. Lehendakariak txostena Estatu Alderdi interesatuei igorriko die:\na) Batzordeak autuaren azterketa hamabi hilabeteotan burutu ezin badu, txostena mugatuko du autuaren azterketa zein egoeratan den labur azaltzera.\nb) Itun honetan aintzatetsitako eskubideen errespetuan oinarritzen den adiskidetasunezko konponbidea lortzen bada, Batzordeak bere txostena mugatuko du egitate eta lortutako konponbidea labur azaltzera.\nc) Hariari segiz, b tartekaduraren esanguran konponbiderik lortzen ez bada, Batzordearen txostenak ondokoak barneratuko ditu: Batzordearen ondorioak Estatu Alderdi interesatuen arteko autuaren egitate egokiei buruz ondorioztapenak eta Batzordearen oharrak autuaren adiskidetasunezko konponbidearen gainean. Aipatu txostenak, gainera, Estatu Alderdi interesatuek egindako idatzizko azalpenak eta ahozko azalpenen aipamena edukiko du.\nd) Batzordearen txostena c tartekadura dela bide aurkezten bada, Estatu Alderdi interesatuek jakinaraziko diote Komiteko Lehendakariari Batzordeko txostenaren nondik norakoak onartzen dituzten ala ez. Horretarako hiru hilabeteko epea izango dute txostena jaso dutenetik.\n8. Artikulu honetako xedapenek ez dituzte ukitzen 41. artikuluan ezarritako Komitearen eginkizunak.\n9. Estatu Alderdi interesatuek berdintasunez elkarbanatuko dituzte Batzordeko kide guztien gastuak, Nazio Batuen Idazkari Nagusiak egiten duen kalkuluarekin bat etorriz.\n10. Beharrezkoa denean, Nazio Batuen Idazkari Nagusiak Batzordeko kideen gastuak ordaindu ahal izango ditu, Estatu Alderdi interesatuek gastuok ordaindu aurretik, artikulu honetako 9. tartekadurak agindu bezala.\nKomiteko kideek eta 42. artikuluaren arabera izendatutako adiskidetzarako batzorde berezietako kideek eskubidea izango dute Nazio Batuen eginkizunak gauzatzen dituzten adituei emandako erraztasun, pribilegio eta ukiezintasunak edukitzeko, guztia pribilegio eta ukiezintasunei buruz Nazio Batuen Hitzarmeneko atal egokietan xedatutakoarekin bat etorriz.\nItun honetako ezarpen xedapenak aplikatuko dira giza eskubideen inguruan Nazio Batuen eta erakunde espezializatuen tresna eratzaileek eta hitzarmenek ezarritako prozedurei kalterik egin gabe edo prozedura horien arabera. Gainera ez dute eragotziko Estatu Alderdiek beste prozedura batzuetara jotea desadostasuna ebazteko, baldin eta beraien artean indarrean dauden nazioarteko hitzarmen orokor edo bereziekin bat badatoz.\nKomiteak Nazio Batuen Biltzar Orokorrari bere jarduerei buruzko urteko txostena aurkeztuko dio, Ekonomia eta Gizarte Kontseiluaren bidez.\nItun honetako ezein xedapen ez da interpetratuko Nazio Batuen Gutunaren xedapenak edo erakunde espezializatuen konstituzioak gutxiesteko, baldin eta xedapenok edo konstituzioek Nazio Batuen erakunde desberdinen eta erakunde espezializatuen eratxikipenak zehazten badituzte, Itunak aipatzen dituen gaiei dagokienez.\nHerri guztiek eskubidea dute bere aberastasun eta baliabide naturalak bete betean eta askatasunean lupertu eta erabiltzeko. Itun honen ezein xedapen ez da eskubide horri gutxiesteko interpretatuko.\n1. Itun hau sinadurara irekiko da Nazio Batuen Kide den Estatu edo erakunde espezializatuetako kide ororentzat. Halaber sinatzeko irekiko da Nazioarteko Auzitegiaren Estatutuan Alderdi den Estatu ororentzat, eta Nazio Batuen Biltzar Orokorrak Itun honetan alderdi izateko gonbidatzen duen beste edozein Estaturentzat.2. Itun hau berrespenaren zain dago. Berrespenerako tresnak Nazio Batuen Idazkari Nagusiaren eskuetan gordailatuko dira.\n3. Artikulu honetako 1. tartekaduran aipatu edozein Estatu Itunari atxiki ahal izango zaio.\n4. Atxikipena egingo da Nazio Batuen Idazkari Nagusiaren eskuetan atxikipen tresna gordailatuz.\n5. Nazio Batuen Idazkari Nagusiak Itun hau sinatu edo atxiki duten Estatu guztiei berri emango die berrespen edo atxikipen tresna bakoitzaren gordailuari buruz.\n1. Itun hau indarrean sartuko da berrespen edo atxikipenerako hogeita hamabosgarren tresna Nazio Batuen Idazkari Nagusiaren eskuetan gordailatzen den datatik hiru hilabete igarotzean.2. Berrespen edo atxikipenerako hogeita hamabosgarren tresna gordailatu ondoren, Itun hau berretsi edo atxikitzen duen Estatu bakoitzarentzat Ituna indarrean sartuko da Estatu horrek bere berrespen edo atxikipen tresna gordailatu eta hiru hilabete igarotzean.\nItun honetako xedapenak Estatu federala osatzen duten zati guztiei aplikatuko zaizkie, inolako muga edo salbuespenik gabe.\n1. Itun honetako Estatu Alderdi orok, zuzenketak proposatu eta Nazio Batuen Idazkari Nagusiaren eskuetan gordaila ditzake. Idazkari Nagusiak Itun honetako Estatu Alderdiei jakinaraziko dizkie proposaturiko zuzenketok. Aurrekoarekin batera, Idazkari Nagusiak Estatuei eskatuko die jakinarazi diezaioten Estatu Alderdien konferentziarako deia egitea nahi duten proposamenak aztertu eta botazioa egiteko. Gutxienez, Estatuen herena deialdi horren alde azaltzen bada, Idazkari Nagusiak konferentziarako deia egingo du Nazio Batuen babespean. Konferentzian dauden eta botoa ematen duten Estatu gehienek hartutako zuzenketa oro, Nazio Batuen Biltzar Orokorraren onespenean jarriko da.2. Zuzenketa horiek indarrean sartuko dira Nazio Batuen Biltzar Orokorrak onetsi eta Ituneko Estatu Alderdien bi herenek onartzen dituztenean, beraien konstituzio prozeduren arabera.\n3. Zuzenketok indarren sartzen direnean, nahitaezkoak izango dira onetsi dituzten Estatu Alderdientzat. Gainerako Estatu Alderdiek, ordea, Itun honetako xedapenen eta aurretiaz onetsi duten zuzenketa ororen betebeharpean jarraituko dute.\nIldo beretik, 48. artikuluaren 5. tartekaduran ezarritako jakinarazpenak gorabehera, Nazio Batuen Idazkari Nagusiak artikulu bereko 1. tartekaduran aipatu Estatuei berri emango die:a) Era horretan, 48. artikuluan xedatutakoarekin bat datozen sinadura, berrespen eta atxikipenei buruz;\nb) Ituna indarrean sartzen den datari buruz, 49. artikuluan xedatutakoaren arabera, eta 51. artikuluak aipatu zuzenketak indarrean sartzen diren datei buruz.\n1. Itun hau, Nazio Batuen artxiboetan gordailatuko da. Itunaren txinera, espainiar, frantses, ingeles eta errusiar testuak kautoak dira maila berean.2. Nazio Batuen Idazkari Nagusiak Itun honen kopia ziurtatuak igorriko dizkie 48. artikuluan aipatu Estatu guztiei.


Itsasontziak, eta beste ontzi batzuk - Bizkaiko Hitza\nItsasontziak, eta beste ontzi batzuk\n2019, martxoak 29 Bizkaia, Iritzia 357\nJoan zen, azkenean, Getxotik Juan Carlos I hegazkin-ontzia; 400 miloi euro kostatu zuena, hara eta hona dabilen 1.500 soldatapeko eskifaiaduna eta 2014ko Espainiako Vuelta bertan hasi izana, beste historiarik ez daukana. Bospasei orduko ilarak barrutik ikusteko, eta 10.000 bisitari inguru. Pena ez zela 10.000 horiekin itsasoratu. Ez txarto pentsatu, Espainiako Armadak eta ontzia barrutik ikusi gura zuten horiek elkarri atsegin handiagoa eta tarte luzeagoz eman ziezaioten baino ez diot. Komeni da erlatibizatzea, edozelan ere: Getxon, non oraindik Areetako nasako pasealekuan neskameak ikusi ahal diren viktoriar erara jantzita, kofia eta guzti (eta ni hangoa naiz, badakit zeri buruz ari naizen), PPk 11.152 boto jaso zituen 2016ko hauteskunde orokorretan (botoen %24,56). Et voilà. Bota, esate baterako, horien erdiak joango zirela, asko seme-alabekin, eta kopurura erraz heltzen da. Ez da, beraz, hain asaldagarria; bai, ordea, erresumingarria.\nErruz ikusi dugu baita ere, telebista eta abarretan, Viking Sky bidaia-ontziaren erreskatea Norvegian. Ostera, gero eta gehiago kostako da Mediterraneoan migratzaileak erreskatatzen ikustea. Jakin dugu salbamendu-lanak egiteko propio prestatutako Aita Mari arrantza-ontzia abiatu dela, azkenean, Mediterraneora (hilabeteak eman ditu geldi, zain, Espainiako Gobernuak blokeatuta). Baina, eta kasualitatea denik ere ezin esan daiteke, Aita Mari itsasoratu den egun berean Italiako Gobernuak ukatu egin dio porturatzea 50 migratzaile daramatzan Mediterranea Saving Humans elkarteko Mare Jonio ontziari. Eta, debeku eta traba horien guztien ondorioz, gaur da eguna apenas dagoela itsasontzirik Mediterraneoan; ez erreskatean laguntzeko, ez, gutxienik, Mediterraneoan gertatzen ari dena kontatzeko.\nZorionez, aldartea hobetu didan irudi bat ere ikusi dut: Nire bi ikasle argazki batean, beste hamarnaka lagunekin batera. Zacarias eta Jatta dira; marokoarra bata, gambiarra bestea. Errefuxiatuak eta euskara ikasleak. Jator askoak biak. Ongi Etorri Errefuxiatuak plataformaren izenean joan ziren Albaola Itsas Kultur Faktoriara beste 30 gizarte-eragiletako ordezkariekin batera, AEK-k eta Korrikak sustatuta, eta 21. Korrikaren ingurumarian, euskararen normalizazioa azkartzeko konpromisoak hartzeko ekitaldira. Eta hantxe ageri dira, aspaldiko balea-ontziaren hondarren azpian, dotore-dotore. Aro berriari, klika paperontzian amaitu behar ez duen dokumentua da, benetako normalizazioa erdiestera, neurri politikoak, sozialak eta norbanakoon esparrua gaindituko dutenak hartzera dei egiten duena.\nBide batez, ba al daki inork zer gertatu den Grande America petrolio-ontzia hondoratu eta gero itsasoan geratu diren 2.200 tona fuel, 2.000 ibilgailu eta 365 edukiontziekin? Gure kosta mehatxatzen zuen fuel-orbanarekin?


ULMA Fundazioa - ULMA Taldea\nULMA> ULMA Fundazioa\nULMA Fundazioa gizarte ongizaterako konpromiso soziala gauzatzeko eta sortzen duen aberastasuna banatzeko erakundea da. ULMA Fundazioa ingurunearekin lankidetzan aritzeko tresna gisa jaio zen, Gizartearekin bere nortasuna, balioak eta kultura partekatzeko.\nHauek dira ULMA Fundazioaren helburuak\nGizarte ekonomia sustatu eta laguntzea bere jardueraren baitako eremu geografikoan.\nHezkuntza eta prestakuntza sozio-kooperatiboa eta profesionala bultzatzea.\nKulturako, gizarteko eta laguntzazko jarduerak laguntzea eta sustatzea\nElkartasuna eta elkar-lankidetza sustatzea.\nIkerketa eta garapena sustatzea, bai jarduera berrien sustapena eragin dezaketen ekimenak lagunduz bai interes enpresarial berezia duten proiektuak bultzatuz.\nZerikusia daukan Informazioa\nULMA Taldea osatzen duten pertsonen Elkartasuna eta Konpromisoa bideratu ditu ULMA Fundazioak bere egitasmoen bidez\nBiziak salbatzen dituen sms-a\nArte taupadak ULMA Taldearen bihotzean\nULMAk, berriro ere, bere elkartasuna erakutsi du


Bizkaia:talent-ek Ipar Amerikako ekialdeko kostaldeko ehun bat euskal profesional elkartu ditu | Bizkaia Talent\nBizkaia:talent-ek Ipar Amerikako ekialdeko kostaldeko ehun bat euskal profesional elkartu ditu\nAurton ere, bizkaia:talent elkarteak Bostongo MITen egindako European Career Fairen parte hartu du. Hori dela eta, Boston, New York eta Washingtongo metropolialdeetan lan egiten duten euskal profesionalekin antolatu dira zenbait topaketa.\nEra berean, lehen mailako hainbat topaketa ere antolatu dira oso erakunde ospetsuak diren Nazio Batuetako (New York), Amerika Arteko Garapen Bankuko eta Munduko Bankuko (Washington) profesionalekin, alderdi anitzeko erakunde horiek negozioei eta lankidetzari begira euskal erakundeei eskaini ahal dizkieten aukerak aztertzeko.\nEkitaldi horietan, GAIA kluster-elkarteak parte hartu du telekomunikazioen zein elektronikaren arloan; eta Langunak, hizkuntzaren industrien arloan. Topaketa guztietan, euskal erakundeek alderdi anitzeko erakunde horiei eskaini ahal dizkieten aukerei buruzko proposamenak eta ideiak trukatu dira.\nEhun bat euskal profesionalekin egin dira topaketak, eta euretako asko alderdi anitzeko erakunde horietan ari dira lanean. Horren bidez ere, nazioarteko bebasquetalentnetwork.org plataforma sortu berria sustatu ahal izan da, Euskadirekin lotunea daukaten edo eduki nahi duten profesionalek osatutako munduko talentuen sare handiena, alegia.\nPlataformak harrera ezin hobea izan du profesionalen artean, eta bere praktikotasuna zein garapena nabarmendu dituzte. Era berean, kluster-elkarteek garatutako jardueraren aurkezpena ere egin da, beste profesional batzuen artean zabaltzeko eta lankidetza bultzatzeko.\nAlderdi anitzeko erakundeetako misioa, profesionalekiko topaketak eta azokako partaidetza bizkaia:talent-ek sustatu eta antolatu egin ditu. Horretarako, Eusko Jaurlaritzak AEBn daukan Ordezkaritzaren eta ICEXen laguntza berezia jaso du. Erakunde horiei eskerrak eman nahi dizkiegu euren babes eta laguntzagatik.


Langile bat hil da Legution #PrekarietateaHiltzailea\nLangile bat hil da goizean Legution Olatek enpresan izandako ezbeharrean. Beharginari erabiltzen ari zen garabiko pieza bat erori zaio gainera. Makina bat aldiz salatu dugun bezala, prekarietateak hiltzen jarraitzen du. Hildako laguna azpikontratutako enpresa batean ziharduen.\nLanean izandako heritza berri hau salatzeko ELA, LAB, ESK, Steilas, EHNE eta Hiru-k bilkura deitu dute abuztuaren 3rako, ostirala, Gasteizen. (12:00, Correo Enparantza).